Cuaca mendung bimbangkan pengundi menjelang pilihan raya

Cuaca hujan lebat ekoran daripada fenomena monsun timur laut tidak menghalang parti-parti politik meneruskan kempen terutama apabila hanya tinggal beberapa hari sebelum hari mengundi.
Calon yang bertanding ditemani penyokong terus berhimpun di kawasan lapang tanpa bumbung dan sanggup duduk dalam keadaan basah bagi menunjukkan semangat menjelang Pilihan Raya Umum ke-15 (PRU15).
Namun begitu, keadaan hujan berterusan mendorong kebimbangan terutamanya bagi pengundi disebabkan beberapa kawasan sudah mengalami banjir kilat seperti di Putrajaya, Shah Alam dan Klang.
Ini kerana mereka bimbang insiden banjir besar seperti yang berlaku pada tahun lalu akan berulang kali ini.
Disebabkan itu, beberapa pengundi ketika ditemui MalaysiaNow mengakui mungkin tidak akan mengambil bahagian dalam pilihan raya kali ini sekiranya berlaku banjir pada hari mengundi.
Timbalan Ketua Pengarah (Operasi) Jabatan Meteorologi Malaysia (MetMalaysia) Lim Ze Hui berkata beberapa negeri dijangka akan mengalami hujan lebat pada waktu pagi ketika hari mengundi.
Bagaimanapun, katanya, situasi itu tidak perlu dibimbangkan kerana cuaca hujan itu dijangka tidak akan berpanjangan sehingga tengah hari.
Kata beliau, negeri yang terlibat ialah Kelantan, Terengganu, Selangor, Negeri Sembilan, Melaka, Johor serta Barat Sarawak dan Utara Sabah.
"Manakala pada sebelah petang pula, kita jangkakan kawasan pedalaman semenanjung serta Sabah dah Sarawak akan mengalami ribut petir.
"Jadi secara amnya, saya boleh katakan pada hari mengundi nanti, kita tidak menjangkakan keadaan hujan lebat berterusan," katanya dalam temubual eksklusif bersama MalaysiaNow.
Ditanya sama ada terdapat kemungkinan berlaku insiden banjir besar seperti tahun lepas, Lim berkata, perkara ini agak kompleks memandangkan sukar untuk menentukan intensiti hujan.
"Kita boleh menjangkakan hujan dan ribut petir akan berlaku tetapi kelebatan hujan dalam tempoh tersebut agar sukar ditentukan," katanya.
Mengulas lanjut, menurut Lim sekiranya terdapat ramalan cuaca yang membimbangkan, MetMalaysia akan mengeluarkan kenyataan amaran yang dikongsikan secara umum.
"Kemudian agensi berkaitan akan ambil data ini sebelum melaksanakan tindakan lanjut, "katanya sambil menambah MetMalaysia merupakan antara anggota dalam Jawatankuasa Pengurusan Bencana Negara.
Sementara itu, Pengarah eksekutif Ilham Centre, Hisommudin Bakar berkata, berdasarkan tinjauan, 80% pengundi mahu keluar mengundi walaupun terdapat unjuran banjir di kawasan mereka.
"Pada asasnya, mereka akan keluar mengundi. Bagi kelompok pengundi muda, 90% mahu keluar mengundi kerana teruja sebagai pengundi pertama kali.
"Namun ini belum teruji jika betul banjir melanda tempat mereka," katanya kepada MalaysiaNow.
Sementara pemerhati politik, Azizi Safar berkata, situasi banjir tidak semestinya memberi kesan hanya kepada pengundi Melayu atau parti-parti yang bergantung kepada undi bukan Melayu.
"Jika berlaku banjir pada hari mengundi, ia boleh menimbulkan kemarahan pengundi-pengundi, tanpa mengira kaum.
"Parti yang menggesa PRU15 diadakan segera walaupun ada ancaman berlakunya banjir pastinya akan terima akibat dari itu," katanya.
Beliau menjangkakan peratusan keluar undi akan menjadi rendah sekiranya cuaca buruk melanda sesuatu lokaliti.
"Jika keadaan banjir terlalu  buruk hingga menyukarkan proses pengundian, berkemungkinan Suruhanjaya Pilihan Raya akan ambil langkah-langkah perlu bagi mengatasi masalah ini.
"Ada kemungkinan juga, tarikh hari mengundi dipinda atau ditangguhkan kerana bencana banjir," katanya.


Najib di hospital Cheras, akan kembali ke penjara selepas doktor lepaskan

Jabatan Penjara Malaysia hari ini berkata bekas perdana menteri Najib Razak telah dibawa ke Hospital Rehabilitasi Cheras (HRC) untuk rawatan dan pemantauan lanjutan.
Dalam satu kenyataan, ia berkata Mahkamah Tinggi Kuala Lumpur telah memerintahkan supaya Najib dibawa ke hospital untuk pemeriksaan kesihatan selepas diberitahu keadaan kesihatannya tidak memuaskan pada 12 September lalu.
“Selaras dengan Seksyen 37 Akta Penjara dan peruntukan di bawah akta tersebut serta United Nations Standard Minimum Rules for the Treatment of Prisoners (Mandela Rules), pihak jabatan penjara telah menghantar Najib ke Hospital Kuala Lumpur (HKL) untuk rawatan oleh pakar perubatan di sana," katanya.
Menurutnya, pada 19 September lalu, HKL telah merujuk Najib ke HRC.
"Najib akan dihantar semula ke Penjara Kajang untuk menjalani hukuman penjara sebaik sahaja pihak pakar perubatan HRC atau HKL memberikan pelepasan perubatan ke atas beliau," katanya.
“Sebagai pihak berkuasa yang melaksanakan tanggungjawab di bawah Akta Penjara, pihak jabatan penjara selain melaksanakan hukuman yang telah dijatuhkan juga bertanggungjawab memastikan tahap kesihatan seseorang banduan sentiasa dipantau dan dijaga termasuk penyediaan kemudahan rawatan dan ubat-ubatan sebagaimana yang disyorkan oleh pegawai perubatan kerajaan."
Pada 23 Ogos, Najib mula menjalani hukuman penjara 12 tahun selepas Mahkamah Persekutuan mengekalkan sabitan dan hukuman bagi kes penyelewengan dana RM42 juta SRC International.
Beliau dilaporkan beberapa kali dibawa ke hospital sejak menjalani hukumannya bagi pemeriksaan dan rawatan berhubung tekanan darah yang dialaminya.


Selangor akan lancarkan semula aplikasi pengesanan kontak SELangkah

Selangor akan melancarkan semula aplikasi pengesanan kontak SELangkah, ketika jangkitan harian Covid-19 terus mencatatkan angka tertinggi.Selangkah Ventures, syarikat yang membangunkan SELangkah berkata, sudah beberapa kali penambahbaikan dilakukan terhadap aplikasi itu menyebabkan ia perlu dilancarkan semula.“Aplikasi ini akan dilancarkan semula nanti. Jadi pada pandangan saya adalah lebih baik sekiranya sebarang kenyataan terhadap aplikasi ini dilakukan selepas dilancarkan,” kata Tengku Iesta Tengku Alauddin, ketua pegawai operasi Selangkah Ventures kepada MalaysiaNow.Beliau bagaimanapun tidak memberikan sebarang penjelasan lanjut berhubung perkara itu.Dr Helmi Zakariah yang membangunkan aplikasi SELangkah mengesahkan perkara itu tetapi turut tidak mahu memberikan penjelasan lanjut.“Saya fikir akan ada kenyataan rasmi daripada pihak pengurusan mengenai perkara itu nanti,” katanya kepada MalaysiaNow.Semalam sebanyak 4,284 kes baru Covid-19 dikesan, menjadikan angka keseluruhan penularan dalam negara berjumlah 226,912 dan Selangor kekal mencatatkan kes harian tertinggi iaitu sebanyak 1,572 kes diikuti Johor 964 dan Kuala Lumpur 651 kes.MalaysiaNow melaporkan sebelum berhubung persoalan yang timbul berhubung aplikasi SELangkah selepas kes jangkitan harian Covid-19 di negeri itu terus mencatatkan angka tertinggi.Dua aplikasi timbulkan kekeliruanSejak Covid-19 mula dikesan dalam negara tahun lalu, Putrajaya melancarkan aplikasi MySejahtera pada April 2020 bagi memudahkan pengesanan kontak.Sebulan selepas itu, Selangor turut melancarkan aplikasi SELangkah yang mempunyai fungsi sama.Suzilawati Senin yang bekerja dengan sebuah syarikat yang membangunkan aplikasi berkata, untuk menggalakkan orang ramai menggunakan aplikasi pengesanan kontak agak sukar, apa lagi sekiranya mempunyai dua aplikasi berbeza.“Kesedaran rakyat Malaysia dalam menggunakan aplikasi pengesanan kontak masih rendah kerana masih ada individu yang disaman kerana gagal berbuat demikian.“Penggunaan satu aplikasi sahaja masih belum cukup untuk memastikan mereka ini patuh arahan, jadi apa akan berlaku sekiranya wujud sebuah lagi aplikasi sama,” soalnya apabila dihubungi MalaysiaNow.Suzilawati berkata pada peringkat awal pelancaran, MySejahtera tidak mendapat sambutan memberangsangkan sehinggalah kerajaan  mengumumkan pembayaran RM50 e-dompet bagi sesiapa yang memuat turun aplikasi tersebut.Sementara Ismail Sualman dari fakulti komunikasi dan pengajian media UiTM berkata, tindakan mewujudkan sebuah lagi aplikasi bukanlah mempunyai unsur politik.Sebaliknya perkara itu bertujuan untuk membantu memudahkan kerajaan persekutuan memastikan jumlah penduduk yang menetap di Selangor.“Sebilangan daripada mereka mempunyai alamat tetap berbeza berbanding alamat di dalam kad pengenalan. Jadi dengan wujudnya aplikasi ini, kita dapat mengenal pasti individu yang menetap di Selangor.“Ini juga membuktikan keprihatinan kerajaan negeri dalam usaha bersama-sama kerajaan persekutuan mengekang penularan wabak Covid-19 ini. Jika ini dipanggil permainan politik, pastinya tidak kerana pelbagai lagi cabang wadah yang mereka boleh gunakan untuk berpolitik,” kata Ismail dan menambah setiap negeri perlu memiliki aplikasi pengesanan kontak masing-masing.


Bekas KPPA selar kempen 'menganiaya', burukkan reputasi selepas 'dibersarakan'

Bekas ketua pengarah perkhidmatan awam (KPPA) hari ini membidas apa yang disifatkannya sebagai kempen memburukkan beliau susulan ditamatkan perkhidmatan serta-merta, mengatakan akan mengambil tindakan undang-undang terhadap mereka yang terlibat.
Dalam sebuah kenyataan, Mohd Shafiq Abdullah yang ditamatkan perkhidmatan berkuat kuasa 12 Disember, berkata beliau hanya menerima surat penamatan perkhidmatannya pada hari yang sama walaupun bertarikh 1 Disember.
Beliau berkata "usaha tanpa henti“ untuk menyerang reputasinya semakin memuncak selepas tular mengenai penamatan perkhidmatannya di saluran berita dan media sosial.
Shafiq yang mengetuai perkhidmatan awam pada Februari, turut mempersoalkan alasan demi kepentingan awam di sebalik keputusan pemberhentiannya berikutan tular surat pekeliling yang dibuat Ketua Setiausaha Negara Mohd Zuki Ali.
“Untuk maklumat rakyat Malaysia, saya menegaskan bahawa saya tidak pernah mengancam kepentingan awam dalam sebarang perkhidmatan dan tindakan saya semasa menjawat jawatan sebagai KPPA, saya telah menjalankan tugas saya secara amanah dan tegas,” katanya.
Shafiq berkata terdapat penjawat awam yang tidak berpuas hati dengan beberapa inisiatif yang dilaksanakannya sejak mengambil alih pentadbiran JPA.
“Ini termasuklah arahan pusingan kerja, lawatan mengejut turun padang dan memberikan teguran untuk meningkatkan kualiti penyampaian perkhidmatan, mengurangkan kerenah birokrasi dan meningkatkan kecekapan.
“Makanya, perkara-perkara ini tidak disenangi oleh segelintir pegawai awam yang mempunyai kepentingan didalam perkhidmatan awam dan juga bersama pihak luar.”
Shafiq menjadi pegawai pentadbir kanan dalam jabatan kerajaan yang kedua ditamatkan perkhidmatan sejak Perdana Menteri Anwar Ibrahim berkuasa.
Pada 6 Disember, MalaysiaNow melaporkan bahawa Ketua Setiausaha Perbendaharaan Asri Hamidin diberitahu untuk bercuti selepas Anwar menjadi menteri kewangan.
Anwar kemudian dilaporkan berkata bahawa ketua setiausaha perbendaharaan yang baru akan dilantik.


Speaker Dewan Rakyat nafi kenyataan berhubung sokongan terhadap perdana menteri

Speaker Dewan Rakyat Azhar Azizan Harun menafikan sebuah dokumen yang kononnya beliau dititah mendapatkan status terkini bilangan ahli Dewan Rakyat yang menyokong Perdana Menteri Muhyiddin Yassin.“Dokumen itu adalah palsu. Saya tidak pernah keluarkan apa-apa kenyataan kepada mana-mana pihak sedemikian,” kata beliau dalam sebuah kenyataan hari ini.Menurut beliau, semua urusan rasmi Dewan Rakyat adalah dibuat melalui saluran komunikasi secara rasmi dengan pihak berkenaan sahaja.Terdahulu, sebuah dokumen yang menyatakan beliau diminta oleh Yang di-Pertuan Agong untuk memaklumkan bilangan sokongan ahli Dewan Rakyat kepada perdana menteri.Dalam kenyataan palsu itu juga turut mengatakan polemik perdana menteri kehilangan majoriti di Dewan Rakyat adalah tidak berbangkit.“Saya tidak pernah dan tidak akan mendedahkan apa-apa komunikasi rasmi,” tambahnya.


PAS ucap tahniah kepada Anwar, akan rujuk pengundi berhubung tawaran kerajaan perpaduan

PAS mengucapkan tahniah kepada Pengerusi Pakatan Harapan Anwar Ibrahim selepas dilantik sebagai perdana menteri Ke-10 semalam, sekali gus menamatkan kemelut politik di Malaysia.
Bagaimanapun, Setiausaha Agung PAS Takiyuddin Hassan berkata, tawaran Anwar kepada Perikatan Nasional untuk menyertai kerajaan perpaduan akan dibincangkan dalam kalangan parti komponen dan merujuk pandangan pengundi yang menyokong PN pada Pilihan Raya Umum ke-15 (PRU15) baru-baru ini.
"PAS mengucapkan terima kasih seterusnya dalam waktu terdekat akan membincangkan perkara ini dengan rakan-rakan komponen dalam  PN di samping turut sama meninjau pandangan dan kesediaan rakyat," katanya dalam satu kenyataan hari ini.
Pada PRU15, PAS yang merupakan antara komponen parti PN memperoleh 49 kerusi Parlimen, menjadikan ia parti yang meraih kerusi Parlimen tertinggi.
Dalam pada itu, PAS turut meluahkan kesyukuran apabila kemelut kepimpinan negara pasca PRU15 tamat secara damai.
Takyiuddin berkata, parti itu turut yakin ahli Parlimen Tambun itu akan melaksanakan tanggungjawab dengan baik serta turut mengutamakan konsep federalisma yang wajar kepada seluruh negeri dan rakyat.
"Pas menjunjung kasih dan mengucapkan setinggi-tinggi tahniah ke hadapan Yang di-Pertuan Agong atas kebijaksanaan melaksanakan fungsi baginda berdasarkan kuasa yang diperuntukkan di bawah undang-undang khususnya dalam soal pelantikan perdana menteri berdasarkan Perkara 40(2)(a) dan Perkara 43(2)(a), Perlembagaan Persekutuan," tambahnya.


Tajuddin ingatkan semua parti politik jangan desak PRU15 diadakan

Mana-mana parti termasuk Umno tidak perlu mendesak kerajaan Perikatan Nasional supaya mengadakan Pilihan Raya Umum Ke-15 (PRU15) dalam waktu terdekat ini, kata Pengarah Pilihan Raya Umno Tajuddin Abdul Rahman.Ahli Parlimen Pasir Salak itu berkata jika tindakan tersebut diteruskan, ia hanya akan menyukarkan usaha kerajaan dalam memerangi penularan pandemik Covid-19 ketika ini.“Seharusnya ahli Umno membantu kerajaan dalam usaha memberi fokus mencegah, memerangi serta mengurangkan risiko kadar kebolehjangkitan virus Covid-19.“Saya sebagai pengarah Pilihan Raya Umno percaya kita semua perlu komited untuk terus membantu kerajaan menjayakan agenda negara dan membebaskan rakyat daripada pandemik ini.“Peranan jentera pilihan raya Umno di negeri dan Parlimen yang bersedia hadapi PRU15 pada waktu ini, seharusnya digembleng untuk membantu kerajaan mengekang Covid-19,” menurutnya dalam satu kenyataan.Tajuddin, yang juga ahli Majlis Kerja Tertinggi Umno, berkata semua pihak perlu fokus kepada isu keselamatan dan kesejahteraan rakyat yang lebih kritikal ketika ini dalam berdepan angka tinggi jangkitan kes positif Covid-19 sekali gus tidak perlu berpolitik sepanjang masa.Beliau berkata seramai 3.5 juta ahli Umno di seluruh negara boleh digerakkan bagi membantu kerajaan melandaikan lengkung rantaian Covid-19 dan pada masa sama, membolehkan mereka yang terkesan dengan pandemik itu berupaya meneruskan kehidupan seperti sedia kala.


Pesakit, kontak rapat Covid-19 dipakaikan gelang berteknologi tinggi, kata menteri

Pesakit Covid-19 yang menjalani kuarantin di kediaman atau di Pusat Kuarantin dan Rawatan Covid-19 Berisiko Rendah (PKRC), akan dipakaikan peranti pengesanan dengan teknologi terkini, kata Menteri Kesihatan Dr Adham Baba.Beliau berkata, mereka yang disyaki mempunyai kontak rapat dengan pesakit Covid-19 serta Individu Dalam Pengawasan (PUS) juga akan dipakaikan gelang tersebut mulai 11 Mac ini.“Peruntukan baru iaitu Seksyen 15A, antara lima peruntukan baru dan lima peruntukan sedia ada dalam Akta Pencegahan dan Pengawalan Penyakit Berjangkit 1988 (Akta 342) yang dimasukkan dalam Ordinan Darurat (Pencegahan dan Pengawalan Penyakit Berjangkit) (Pindaan) 2021, bakal berkuat kuasa bermula Khamis minggu depan.“Tiga kategori akan diberikan gelang tersebut bagi tujuan pengawasan.“Setakat ini terdapat model-model yang digunakan. Pihak Majlis Keselamatan Negara (MKN) akan membuat keputusan tidak lama lagi,” katanya pada sidang media bersama Menteri di Jabatan Perdana Menteri Takiyuddin Hassan hari ini.Katanya, seksyen itu memberi kuasa kepada pegawai untuk mengarahkan pesakit menjalani pengasingan bagi pengawasan dan pemerhatian.Menurut Adham, pemakaian gelang tangan atau gelang pengawasan yang digunakan semasa wabak Covid-19 ini dikuatkuasakan mengikut peraturan 9(3) Peraturan-peraturan Pencegahan dan Pengawalan Penyakit Berjangkit (Langkah-langkah Di dalam Kawasan Tempatan Jangkitan) (No. 9) 2020.“Bawah Ordinan ini, penalti akan dikenakan ke atas individu yang dipakaikan peranti pengesanan atau alat pengesanan ini sekiranya alat itu dimusnahkan, dirosakkan, dihilangkan atau diubah,” katanya.


Larangan guna kalimah ‘Allah’ kekal di Selangor, kata sultan

Sultan Selangor Sharafuddin Idris Shah hari ini berkata bahawa larangan bagi orang bukan Islam menggunakan kalimah “Allah” terus dikekalkan di negeri itu walaupun Mahkamah Tinggi baru-baru ini membenarkan penganut Kristian menggunakan perkataan “Allah” dan tiga lagi perkataan dalam penerbitan agama mereka.Dalam sebuah kenyataan, beliau berkata bahawa kalimah “Allah” ialah satu kalimah suci umat Islam dan hanya boleh digunakan untuk merujuk kepada Tuhan Yang Maha Esa.“Namun, demikian sekiranya perkataan ‘Tuhan’ digunakan sebagai terjemahan untuk terjemahan ‘God’, Beta tiada halangan atas penggunaan perkataan ‘Tuhan’ tersebut.Pada 10 Mac lalu, Mahkamah Tinggi Kuala Lumpur menetapkan bahawa penganut Kristian boleh menggunaan beberapa perkataan termasuk “Allah”, “Baitullah”, “Kaabah,” dan “solat” dalam penerbitan agama mereka.Hakim Mahkamah Rayuan Nor Bee Ariffin yang bertindak sebagai hakim Mahkamah Tinggi membenarkan tindakan undang-undang ke atas permohonan seorang wanita Kristian berketurunan Melanau, Jill Ireland menggunakan kalimah Allah bagi tujuan keagamaan dan pendidikan.Keputusan itu menghentikan kemelut pertikaian selama 13 tahun sejak Jill membuatkan fail permohonan semakan kehakiman pada 20 Ogos 2008 dengan tujuan menuntut pemulangan CD yang dirampas pada pada 11 Mei 2008 serta bayaran ganti rugi.Pada hari yang sama mahkamah turut memutuskan kerajaan melakukan kesilapan dalam mengeluarkan larangan penggunaan kalimah Allah pada tahun 1986 kepada masyarakat bukan Islam.Bagaimanapun, Sultan Sharafuddin berkata pendirian beliau mengenai hal ni adalah selaras dengan keputusan Mahkamah Persekutuan di dalam kes Titular Roman Catholic Archbishop of Kuala Lumpur melawan menteri dalam negeri pada tahun 2014 dan juga fatwa yang diwartakan di Selangor pada 18 Feruari 2010 yang menyatakan bahawa kalimah Allah tidak boleh digunakan atau disamakan dengan tuhan bagi agama-agama bukan Islam yang lain.Beliau turut menggesa orang bukan Islam di Selangor mematuhi larangan penggunaan Allah seperti yang diperuntukkan di bawah enakmen Ugama Bukan Islam (Pengawalan Perkembangan Di Kalangan Orang Islam, 1988) yang telah diwartakanpada 7 Julai 1988.“Sebagai ketua agama Islam Selangor, Beta tetap akan mempertahankan kesucian kalimah Allah ni kerana memelihara kesucian kalimah Allah ini adalah menjadi tuntutan agama dan tanggungjawab beta.“Apa gunanya Beta menjadi ketua agama Islam Selangor jika Beta gagal untuk menjamin kemuliaan kalimah Allah dan kesucian Islam dari dicemari oleh pihak yang mempunyai agenda tersendiri.“Beta sentiasa menekankan agar rakyat Beta dapat menghormati kepercayaan agama masing-masing dan tidak menyentuh sensitiviti agama masing-masing.“Jika umat Islam boleh menghomati penganut agama lain dengan tidak mencampuri urusan berkaitan agama mereka ma beta jugaa menggesa agar penganut selain Islam untuk menghormati penganut Islam khususnya dalam penggunaan kalimah Allah,” katanya.


Ganja untuk perubatan, masakan bukan lagi jenayah di Thailand

Thailand menjadi negara Asia pertama yang menghapuskan ganja daripada senarai narkotiknya dan membenarkan orang ramai menanam tumbuhan itu di rumah.Mulai semalam, kerajaan mengeluarkan bahagian tertentu dan ekstrak tumbuhan ganja (kecuali bunga dan perbungaan) daripada senarai narkotik terkawal Kategori 5, di bawah Akta Narkotik 1979, supaya boleh digunakan untuk tujuan perubatan.Bagaimanapun, penggunaan marijuana yang juga dikenali sebagai ganja dan kanabis, secara rekreasi masih diharamkan.Penggunaan ekstrak ganja tidak boleh melebihi 0.2% tetrahydrocannabinol (THC) dan jika melebihi ia dianggap melanggar undang-undang.Susulan langkah Thailand itu hampir 100,000 orang bergegas mendaftar di aplikasi kerajaan PlookGanja semalam untuk memohon menanam tumbuhan berkenaan dan portal alternatif telah disediakan berikutan sambutan yang menggalakkan.Ketua Setiausaha Pentadbiran Makanan dan Ubat-ubatan Thailand Dr Paisarn Dunkum berkata aplikasi itu dimuat turun lebih 50,000 kali semalam.Beliau memberi amaran bahawa sijil itu boleh dibatalkan serta-merta jika penanam gagal mematuhi peraturan.“Orang ramai boleh memohon untuk menanam ganja bagi kegunaan isi rumah sahaja. Untuk kegunaan bukan isi rumah, ia memerlukan kebenaran rasmi,” katanya.Selain itu, 1,000 pokok ganja akan diedarkan secara percuma kepada penduduk di Buriram, mulai esok.Timbalan Perdana Menteri dan Menteri Kesihatan Awam Anutin Charnvirakul berkata pemberian percuma itu sebagai permulaan kepada kempen pengagihan satu juta tumbuhan ganja di seluruh negara bagi menggalakkan orang ramai menanam tumbuhan itu di rumah untuk kegunaan memasak dan perubatan.Sementara itu, Timbalan Ketua Pengarah Jabatan Penjara Thawatchai Chaiwat berkata kira-kira 3,000 banduan yang menjalani hukuman penjara atas kesalahan ganja sahaja dibebaskan hari ini berikutan pembatalan penyenaraian ganja daripada senarai narkotik.Menurut Kementerian Kehakiman kesemua 7,488 kes ganja di mahkamah juga akan digugurkan termasuk semua kes yang sedang dalam siasatan polis, lapor portal berita The Nation.Makanan, minuman dan snek yang mengandungi ekstrak ganja kini menjadi makanan popular terbaru di Thailand apabila ganja tidak lagi dianggap sebagai satu kesalahan jenayah.


Mahkamah tolak saman Azeez Rahim terhadap Guan Eng, diperintah bayar kos RM50,000

Mahkamah Tinggi di George Town hari ini menolak saman fitnah yang difailkan Ahli Parlimen Baling Abdul Azeez Abdul Rahim terhadap bekas Ketua Menteri Pulau Pinang Lim Guan Eng berhubung kenyataan dalam isu pembinaan projek terowong dasar laut di negeri ini.Keputusan tersebut dibacakan oleh Timbalan Pendaftar L Umma Devi di dalam kamar dengan dihadiri peguam Mohamed Fudhail Ahmad Zulaini yang mewakili Azeez selaku plaintif serta peguam N Mureli dan Felix Lim yang mewakili Lim selaku defendan dalam kes itu.Mureli ketika ditemui pemberita di luar mahkamah berkata mahkamah menolak saman yang dibuat plaintif (Azeez) dengan kos RM50,000.Beliau berkata mahkamah mendapati plaintif telah gagal membuktikan tuntutannya terhadap defendan.Azeez memfailkan saman itu pada Mac 2018 yang mendakwa Lim, bekas menteri kewangan, mengeluarkan kenyataan fitnah semasa sidang akhbar di pejabat ketua menteri pada 28 Februari 2018 dan semasa rumah terbuka Tahun Baru Cina anjuran Perbadanan Pembangunan Pulau Pinang pada hari sama yang mengaitkan beliau dengan pembayaran sebanyak RM3 juta sebagai yuran perundingan oleh pemaju projek terowong bawah laut.Beliau mendakwa kenyataan itu mendapat liputan yang meluas serta diterbitkan dalam beberapa laman sesawang, laman berita elektronik dan akhbar-akhbar tempatan selain turut disiarkan di beberapa halaman akhbar dan media sosial defendan.Plaintif mendakwa saman itu dibuat berikutan kenyataan itu menyebabkan Azeez mengalami kerosakan yang amat dahsyat terhadap reputasi dan nama baiknya di samping terpaksa mengalami keaiban, kebencian yang amat sangat serta penghinaan daripada orang awam.Sehubungan itu, Azeez memohon ganti rugi am termasuk ganti rugi pampasan, teladan, ganti rugi tambahan, kos tindakan dan relif lain yang difikirkan sesuai oleh mahkamah selain turut memohon suatu perintah untuk penerbitan balik kenyataan menyinggung berhubung isu terowong dasar laut itu serta permintaan maaf awam di dalam akhbar dan media elektronik tempatan.Beliau juga memohon injuksi bagi menghalang defendan daripada terus menerbitkan, membolehkan atau menyebabkan kenyataan-kenyataan menyinggung berkenaan diterbitkan.


Amazon akan berhentikan lebih 17,000 pekerja

Amazon, gergasi e-dagang Amerika Syarikat (AS) akan memberhentikan lebih 17,000 pekerja, menurut satu laporan pada Rabu.
Langkah pemberhentian itu tertumpu kepada petugas korporat syarikat, lapor Agensi Anadolu memetik Wall Street Journal.
Pada November, syarikat berpangkalan di Seattle itu mengumumkan pemberhentian tenaga kerja korporatnya yang tertumpu kepada perniagaan peranti, pengambilan pekerja dan operasi runcit.
Sehingga September, syarikat itu menggaji 1.5 juta pekerja dengan peratusan besar bekerja di gudang.


KPT bangunkan portal mudahkan mahasiswa cari rumah sewa

Kementerian Pengajian Tinggi (KPT) membangunkan Portal Rumah Siswa sebagai platform kepada mahasiswa untuk mencari rumah sewa di sekitar kampus, kata Menterinya Noraini Ahmad.Beliau berkata portal itu berfungsi menghubungkan antara pelajar sebagai penyewa dengan pemilik premis, mendapatkan khidmat nasihat serta memudahcara proses pencarian bilik atau rumah sewa pada harga kompetitif.Katanya, sebanyak 1,250 rumah telah didaftarkan di portal tersebut hingga 16 Februari lepas dan mahasiswa boleh mula mengakses portal itu melalui pautan rumahsiswa.mohe.gov.my.Berucap pada perasmian Portal Rumah Siswa secara maya hari ini, Noraini berkata pembangunan portal itu dilaksanakan di bawah Agenda Rumah Sewa Siswa yang turut melibatkan dua inisiatif lain iaitu Penubuhan Unit Pengurusan Pelajar Luar Kampus dan Pembangunan Garis Panduan Pengurusan Pelajar Luar Kampus.Menurut beliau, inisiatif berkenaan sebagai panduan kepada pengurusan universiti dalam mentadbir, menyelaras dan menguruskan segala keperluan, maklumat, pembangunan serta hal ehwal berkaitan kebajikan mahasiswa luar kampus khususnya yang menetap di rumah sewa agar lebih teratur dan menyeluruh.Noraini berkata usaha menubuhkan Unit Pengurusan Pelajar Luar Kampus bermula tahun lepas bagi menjalankan fungsi sebagai badan pentadbir, penasihat dan pemantau kepada pelaksanaan program dan aktiviti pelajar luar kampus dan juga pemberi khidmat kaunseling perumahan kepada pelajar luar kampus.Katanya, kesemua 20 universiti awam telah mewujudkan portfolio baharu bagi Pengurusan Pelajar Luar Kampus.Mengenai garis panduan, beliau berkata ia meliputi lima skop penting iaitu Pembangunan Pelajar Luar Kampus, Perkhidmatan Pelajar Luar Kampus, Pengurusan Kebajikan Pelajar Luar Kampus, Pengurusan Rumah Sewa Luar Kampus serta Jaringan Kemasyarakatan yang bertujuan menjamin kesinambungan dan kelancaran pengurusan pelajar luar kampus.Pada majlis itu, Noraini turut menyerahkan simbolik garis panduan itu kepada Naib Canselor Universiti Kebangsaan Malaysia Mohd Ekhwan Toriman yang mewakili seluruh universiti awam.


DUN Perak bubar hari ini

Perak membubarkan Dewan Undangan Negeri (DUN) secara rasmi hari ini bagi memberi laluan kepada Pilihan Raya Umum Ke-15 (PRU15).
Menteri Besar Saarani Mohamad berkata pembubaran DUN dilakukan selepas beliau menerima warkah pengisytiharan daripada Sultan Perak Sultan Nazrin Shah yang memberi perkenan untuk membubarkan DUN berkuat kuasa hari ini.
“Watikah tersebut diperoleh pada Ahad,” katanya pada sidang media di sini.
Dilapor, pada Rabu, Saarani pertama kali menghadap Sultan Nazrin bagi mempersembahkan hasrat pembubaran DUN sebelum dititahkan sekali lagi menghadap pada Jumaat.
Menurut Saarani, warkah permohonan pembubaran itu dibuat selaras dengan Fasal 2 Perkara 36 Bahagian Pertama Undang-Undang Tubuh Kerajaan Negeri Perak.
Saarani turut menyembah maklum mengenai pengumuman Perdana Menteri Ismail Sabri Yaakob mengenai pembubaran Parlimen berkuat kuasa 10 Oktober, serta syor supaya ketua kerajaan negeri mengambil tindakan untuk membubarkan DUN bagi membolehkan PRU15 diadakan serentak.
Perak mempunyai 59 kerusi DUN.
DUN Perak kini terdiri daripada 25 Ahli Dewan Undangan Negeri (Adun)  Barisan Nasional (BN), DAP (15), Amanah (lima), Bersatu (empat), PAS (tiga), PKR (tiga), PBM (tiga) dan Bebas (satu).


Reman pendakwah muda selebriti TV disambung lima hari lagi

Tempoh reman terhadap seorang pendakwah muda yang juga selebriti televisyen disambung lima hari lagi bermula esok, bagi membantu siasatan berhubung kes merogol seorang wanita yang dikenali di laman sosial Instagram September tahun lepas.Perintah sambungan reman terhadap suspek berumur 25 tahun itu dikeluarkan Timbalan Pendaftar Ahmad Feisal Mohd Azmi di Mahkamah Majistret di Shah Alam selepas tempoh reman lima hari bermula Jumaat lepas berakhir hari ini.Terdahulu suspek yang merupakan bekas peserta program realiti agama sebuah televisyen swasta hadir ke Kompleks Mahkamah Shah Alam pada kira-kira 11 pagi dan diwakili peguam Ahmad Amzar Ahmad Azlan.Semalam, Ketua Jabatan Siasatan Jenayah Selangor Fadzil Ahmat memaklumkan setakat ini polis menerima enam laporan berkaitan kes seksual dan mencederakan melibatkan pendakwah muda itu, dengan masing-masing lima kes di Shah Alam dan satu di Petaling Jaya.“Kes disiasat di bawah Seksyen 376 Kanun Keseksaan kerana merogol, Seksyen 354 Kanun Keseksaan (mencabul), Seksyen 377C Kanun Keseksaan (seks luar tabii) dan Seksyen 323 Kanun Keseksaan kerana menyebabkan kecederaan,” katanya.Suspek ditahan pada Jumaat lepas susulan satu laporan dibuat oleh mangsa berumur 23 tahun pada Rabu lepas atas dakwaan merogol.


NGO adakan perjumpaan bincang isu kewarganegaraan kanak-kanak terbiar, kata Nancy

Satu sesi perjumpaan membabitkan badan bukan kerajaan (NGO) bersama Kementerian Dalam Negeri (KDN) berhubung cadangan pindaan Perlembagaan Persekutuan oleh KDN membabitkan isu kewarganegaraan kepada kanak-kanak terbiar akan diadakan dalam waktu terdekat.
Menteri Pembangunan Wanita, Keluarga dan Masyarakat Nancy Shukri berkata perkara itu dinyatakan Menteri Dalam Negeri Saifuddin Nasution Ismail kepada beliau pagi tadi selaku kementerian yang bertanggungjawab menjaga kebajikan golongan itu.
Beliau berkata perbincangan berkenaan terutama Seksyen 1 (e) iaitu bagi kedudukan kanak-kanak terpinggir atau terbuang sangat penting sekali gus dapat memberi perlindungan sewajarnya kepada mereka.
“Kebetulan saya bercakap dengan menteri dalam negeri (Saifuddin Nasution) pagi tadi (semalam) dan beliau amat responsif… saya banyak menerima respons daripada pihak NGO, oleh kerana saya menjaga bahagian kanak-kanak, saya diminta membantu hal ini membabitkan perlindungan kepada mereka terutama Seksyen 1 (e) yang menjadi kegusaran mereka.
“Kita masih ada masa… saya harap ada perkembangan baharu melalui sesi perjumpaan itu. Saya mahukan yang terbaik bagi melindungi kanak-kanak ini, terima kasih kepada menteri KDN,” katanya kepada pemberita selepas merasmikan Persidangan Pemulihan Dalam Komuniti (PPDK) Peringkat Kebangsaan 2023 di Seremban semalam.
Dalam pada itu, Nancy berkata setakat April lepas, terdapat 564 PPDK di seluruh negara yang memberi manfaat kepada 18,760 Orang Kurang Upaya (OKU) membabitkan 5,144 penyelaras dan petugas.
“Kita yakin kewujudan PPDK di seluruh negara ini akan menyumbang kepada penyampaian perkhidmatan yang lebih bersistematik, tersusun dan terancang dalam menjaga pemulihan, keselamatan dan pembangunan OKU,” katanya.
Beliau berkata sehingga 31 Mei lepas, sejumlah 654,270 OKU berdaftar dengan Jabatan Kebajikan Masyarakat tertakluk kepada Akta OKU 2008 (Akta 685) dan dilakukan secara sukarela atas tanggungjawab sosial.


Shahidan ingatkan Anwar jangan seksa negeri pembangkang

Wakil Rakyat Perikatan Nasional (PN) mengingatkan Perdana Menteri, Anwar Ibrahim dan kerajaan supaya jangan ada sikap berkira apabila membantu negeri yang ditadbir parti pembangkang.
Ketika berucap pada sesi perbahasan Belanjawan 2023, Ahli Parlimen Arau Shahidan Kassim berkata negeri-negeri seperti Kedah, Kelantan, Terengganu dan Perlis seolah-olah sedang diseksa.
Katanya, hukuman itu datang dalam bentuk pemberian imbuhan yang diberi melalui individu yang diperuntukkan parti politik.
"Sekarang bila sudah jadi PM, adakah beliau (Anwar) PM PH (Pakatan Harapan)?," soalnya ketika berbahas di Dewan Rakyat hari ini.
"Dia PM rakyat Malaysia, menteri-menteri rakyat Malaysia.
"Mana boleh sebut akan beri bantuan tanpa mengira kaum, bangsa atau parti. Memang hangpa dibayar gaji untuk menolong rakyat."
Mengulas lanjut, Shahidan berkata, sekiranya kerajaan ingin bersifat adil maka peruntukan pembangunan yang diberikan kepada empat negeri itu seharusnya sama seperti diterima oleh Sabah dan Sarawak.
Dalam pada itu, Shahidan turut menyambut baik pengumuman PM yang ingin memberi elaun RM700 kepada pegawai kerajaan, namun beliau mencadangkan supaya jumlah itu dinaikkan kepada RM1,000.
"Kalau kami memerintah, akan beri RM2,000," katanya secara berseloroh sebelum mencadangkan supaya elaun guru Kafa juga patut dinaikkan daripada RM1,000 kepada RM1,500.
Cadangan itu kemudian dipersoalkan oleh Ahli Parlimen Gombak, Amirudin Shari yang bertanya mengapa Shahidan ketika berada bersama kerajaan tidak melaksanakan cadangan itu sebelum ini.
Shahidan kemudian menjawab sambil menasihatkan Kerajaan Madani supaya mengubah mentaliti dan tidak mengamalkan politik dendam.
"Ini Madani Yang Berhormat. Mestilah ada pemikiran baharu.
"Semasa tahun sudah, kami beri (peruntukan) kepada semua termasuk DAP. Tahun ini satu sen pun kami tak merasa.
"Duit elaun yang kami dapat, kami beri kepada rakyat. Apakah sebab kami diseksa?" soal beliau.


Mahkamah Tinggi tolak saman Anwar cabar pelaksanaan akta MKN 2016

Mahkamah Tinggi menolak saman pemula difailkan Presiden PKR Anwar Ibrahim bagi mencabar pelaksanaan Akta Majlis Keselamatan Negara 2016 (Akta MKN 2016).Peguam J. Leela, yang mewakili Anwar memaklumkan perkara itu kepada Bernama selepas pengurusan kes secara dalam talian di hadapan hakim Ahmad Kamal Md Shahid hari ini yang turut disertai peguam kanan Persekutuan S. Narkunavathy bertindak bagi pihak MKN dan kerajaan selaku defendan.Leela berkata hakim Ahmad Kamal menolak saman pemula itu tanpa perintah untuk kos berdasarkan keputusan Mahkamah Persekutuan yang memutuskan bahawa Akta MKN 2016 adalah sah dan berperlembagaan.“Mahkamah Persekutuan pada 6 Ogos telah mengeluarkan perintah supaya kes saman itu dilupuskan di Mahkamah Tinggi dan berdasarkan perintah tersebut, hakim Ahmad menolak saman pemula berkenaan,” kata peguam itu.Dalam keputusan majoriti 5-2, Mahkamah Persekutuan memutuskan bahawa Akta MKN 2016 adalah sah dan berperlembagaan selepas menjawab persoalan perundangan mengenai keperlembagaan akta itu yang dibangkitkan Anwar berkaitan saman pemula tersebut.Persoalan perundangan itu didengar semula selepas Mahkamah Persekutuan pada 10 September tahun lepas membenarkan permohonan Anwar untuk mengetepikan satu keputusan majoriti pada 11 Feb yang enggan menjawab persoalan perlembagaan berhubung kesahan akta berkenaan.Pada 11 Februari tahun lepas, Mahkamah Persekutuan dalam keputusan majoriti 5-2 enggan menjawab persoalan perlembagaan yang dibangkitkan Anwar mengenai MKN.Anwar memfailkan saman pemula pada 2016 untuk mencabar perlembagaan MKN, dengan mendakwa pelaksanaannya tidak berperlembagaan dan menamakan MKN dan kerajaan sebagai defendan.Pada 14 Mac 2019, Mahkamah Tinggi membenarkan permohonan Anwar mengikut Seksyen 84 Akta Mahkamah Kehakiman 1964 untuk merujuk perkara itu ke Mahkamah Persekutuan bagi menentukan empat persoalan perlembagaan.


Pembukaan Parlimen: Pandangan saya tentang komen terhadap peguam negara

Tanpa disangka, penulisan saya dan Profesor Dr Shamrahayu bertajuk “Perbincangan Yang di-Pertuan Agong Dengan Pemimpin Politik….” telah menarik begitu banyak respons. Antaranya termasuklah yang mengatakan kami menghina Yang di-Pertuan Agong dan Raja-Raja Melayu, biadab dan sebagainya. Ada juga yang membuat tuduhan liar dan meminta tindakan diambil terhadap kami.Di sebalik itu, ada yang menulis rencana memberi pandangan sebaliknya tanpa menyentuh peribadi. Kepada mereka saya ucapkan ribuan terima kasih, tidak kiralah saya bersetuju dengan pandangan mereka atau tidak.Perlu diingatkan bahawa dalam rencana kami itu, untuk mengelak kontroversi, kami tidak pun menyebut sama ada Yang di-Pertuan Agong perlu bertindak atas nasihat Perdana menteri atau tidak untuk memanggil Parlimen bersidang semasa darurat. Kami juga tidak memberi apa-apa komen terhadap keputusan yang dibuat oleh Yang di-Pertuan Agong dan Raja-Raja Melayu.Keadaan telah memerlukan peguam negara mengeluarkan kenyataan media di mana beliau memberi pandangan beliau berdasarkan peruntukan Perlembagaan dan penghakiman-penghakiman mahkamah sama ada dan di mana Yang di-Pertuan Agong perlu bertindak di atas nasihat perdana menteri. Perlu ditegaskan bahawa kenyataan itu adalah pendapat undang-undang berdasarkan undang-undang, termasuk Perlembagaan.Ia terpakai pada semua masa tidak kira siapa yang menduduki jawatan Yang di-Pertuan Agong dan perdana menteri, bukan khusus mengenai Yang di-Pertuan Agong dan Pedana Menteri pada masa ini sahaja. Kenyataan itu tidak lebih daripada nota kuliah undang-undang Perlembagaan yang disediakan oleh seorang pensyarah atau profesor atau jawapan seorang pelajar pintar kepada soalan mengenai isu tersebut, di mana-mana universiti.Perhatian berkisar kapada kenyataan peguam negara itu. Pengkritik-pengkritik itu menuduh peguam negara melampau, menghina dan memperkecilkan Yang di-Pertuan Agong; bahawa ia adalah satu penderhakaan khusus terhadap Yang di-Pertuan Agong dan beliau mesti dipecat segera; bahawa ia melanggar kebiasaan; tidak menghormati Yang di-Pertuan Agong; “memperkecil” kuasa Yang di-Pertuan Agong dan sebagainya.Datuk Seri Anwar Ibrahim berkata, undang-undang hari ini diguna pakai sewenang-wenangnya bagi melindungi kerajaan yang tidak sah dan ahli-ahli Parlimen yang telah bersumpah untuk mempertahankan Perlembagaan mesti menyatakan prinsip.Lim Guan Eng pula, antara lain, berkata, dengan menekankan bahawa Yang di-Pertuan Agong tidak mempunyai kuasa kecuali untuk mendengar nasihat Kabinet jelas menunjukkan Idrus berpihak kepada perdana menteri untuk mengenepikan titah Agong yang didukung oleh Majlis Raja-Raja, agar Parlimen bersidang secepat mungkin.Majlis Presiden Pakatan Harapan (PH) dalam kenyataan bersamanya berkata, kenyataan Peguam negara itu, terutama dalam konteks sekarang, telah melampaui batas adab kerana memperkecil dan memperlekehkan titah pandangan Raja-Raja Melayu.“Oleh itu, PH menegaskan bahawa kenyataan Peguam negara itu sebagai satu penderhakaan khusus terhadap Yang di-Pertuan Agong dan beliau mesti dipecat segera.”Kenyataan tersebut ditandatangani oleh Presiden PKR  Anwar Ibrahim, Presiden Amanah Mohamad Sabu dan Setiausaha Agung DAP, Lim Guan Eng.Datuk Zaid Ibrahim pula dilaporkan oleh Malaysiakini seperti berikut:“Peguam negara (AG) Idrus Harun tidak menghormati Yang di-Pertuan Agong dengan kenyataan awamnya mengenai pembukaan semula Parlimen, menurut bekas menteri undang-undang de facto, Zaid Ibrahim.”Nampaknya, kata-kata menghina, memperkecil, tidak menghormati dan menderhakai Yang di-Pertuan Agong telah diberi makna sangat luas sehingga peguam negara yang memberi pandangan rasmi mengenai peruntukan undang-undang dan Perlembagaan yang mengurangkan kuasa Yang di-Pertuan Agong pun dianggap menghina, memperkecil, tidak menghormati dan mendurhakai baginda.Maka, untuk mengelaknya, setiap kali peguam negara memberi nasihat atau ditanya oleh Yang di-Pertuan Agong mengenai sesuatu isu undang-undang, peguam negara kenalah memberi pandangan yang meluaskan kuasa Yang di-Pertuan Agong atau, dalam kata lain, yang menyebelahi baginda. Dalam hal ini, perlu diingati bahawa Istana Negara sendiri telah mengeluarkan kenyataan media bertarikh 24 Februari 2021 memberi pandangan yang sama dengan apa yang dikatakan oleh peguam negara itu. Saya perturunkan dua perenggan daripada kenyataan Istana Negara itu:“Sehubungan dengan itu, Seri Paduka Baginda menzahirkan pandangan bahawa Parlimen boleh bersidang semasa tempoh darurat berkuatkuasa pada suatu tarikh sebagaimana yang difikirkan sesuai oleh Seri Paduka Baginda atas nasihat YAB perdana menteri.Perkara ini termaktub di dalam sub perenggan 14(1)(b) Ordinan Darurat (Kuasa-Kuasa Perlu) 2021 yang menyatakan bahawa Parlimen hendaklah dipanggil, diprorog dan dibubarkan pada suatu tarikh sebagaimana yang difikirkan sesuai oleh Seri Paduka Baginda atas nasihat YAB Perdana menteri.”Adalah jelas bahawa pandangan yang diberi oleh Peguam negara itu adalah selaras dengan pendirian Yang di-Pertuan Agong yang disebut dalam kenyataan media Istana Negara itu. Maka, bagaimana ia boleh dikatakan melampau, menghina dan memperkecilkan Yang di-Pertuan Agong; bahawa ia adalah satu penderhakaan khusus terhadap Yang di-Pertuan Agong dan beliau mesti dipecat segera; bahawa ia melanggar kebiasaan; tidak menghormati Yang di-Pertuan Agong; dan “memperkecil” kuasa Yang di-Pertuan Agong?Sebaliknya, jika peguam negara itu memberi pandangan bahawa Yang di-Pertuan Agong tidak perlu mengikut nasihat perdana menteri dalam hal ini, maka ia bercanggah pula dengan pendirian Yang di-Pertuan Agong yang disebut dalam kenyataan media itu.Mengikut hujah pengkritik-pengkritik itu, peguam negara melakukan kesalahan yang sama juga! Dalam hal ini, suatu perkara yang menarik telah berlaku iaitu Tommy Thomas, bekas peguam negara kerajaan Pakatan Harapan, telah tampil ke hadapan dan memberi pandangannya. Antara lain, mengikut laporan Malaysiakini:“Bekas Peguam negara Tommy Thomas telah menyatakan kekecewaannya dengan Pakatan Harapan kerana menuntut pemecatan penggantinya Idrus Harun.“Semua orang berhak kepada pendapat mereka. Anda harus bersetuju untuk tidak bersetuju. Itulah undang-undang.“Peguam negara tidak boleh dipecat kerana ada yang tidak setuju dengan pendapat undang-undangnya.“Harus ditegaskan bahawa pendapat undang-undang bukanlah dimaksudkan untuk menjadi popular atau membodek.”Beliau patut dipuji dalam hal ini. Perlu diingati bahawa adalah menjadi tanggungjawab peguam negara untuk memberi pandangan yang jujur dalam suatu perkara mengikut undang-undang, tidak kira sama ada ia menambah atau mengurangkan kuasa Yang di-Pertuan Agong, tidak kira sama ada ia disukai atau dimurkai baginda. Seseorang yang tidak berani berbuat demikian, tidak layak menjadi Peguam negara.Mengikut pendapat pengkritik-pengkritik itu juga, apabila perdana menteri memberi nasihat kepada Yang di-Pertuan Agong, nasihat itu mestilah memihak kepada baginda, jika tidak, perdana menteri juga melakukan kesalahan yang sama.Jika mengikut hujah itu lagi, apabila Mahkamah Khas membicarakan Yang di-Pertuan Agong atau Raja-Raja Melayu seperti dalam kes Standard Chartered Bank Malaysia Bhd melawan DYMM Tuanku Jaafar Ibni Al-Marhum Tuanku Abdul Rahman, Yang di-Pertuan Besar Negeri Sembilan Darul Khusus (2009) 3 CLJ 709, Mahkamah Khas juga mestilah memberi penghakiman menyebelahi baginda, jika tidak hakim-hakim itu juga melakukan kesalahan serupa. Undang-undang bukanlah begitu.Satu perkara lagi yang saya perhatikan ialah semua pengkritik rencana saya dan Profesor Dr Shamrahayu dan juga pengkritik-pengkritik Peguam negara itu mengemukakan hujah-hujah mereka dengan mengaitkan kedudukan Muhyiddin sebagai perdana menteri: oleh sebab, pada pandangan mereka, Muyidddin tidak mempunyai sokongan majoriti, tambah pula dengan pandemik Covid-19, diikuti dengan masalah ekonomi negara dan kemiskinan rakyat, peruntukan yang menghendaki Yang di-Pertuan Agong bertindak atas nasihat perdana menteri tidak terpakai.Rencana kami dan kenyataan peguam negara bukanlah berkenaan Muhyiddin. Ia adalah satu pendapat umum yang terpakai kepada setiap orang yang menduduki jawatan Perdana menteri. Mungkin itu hujah politik yang menarik pengundi, tetapi ia bukanlah suatu hujah undangundang sama ada Yang di-Pertuan Agong perlu bertindak atas nasihat peguam negara atau tidak. Selagi seseorang itu menduduki jawatan perdana menteri, semua peruntukan Perlembagaan dan undang-undang berkenaan dengannya terpakai kepadanya.Pandangan seseorang individu, sama ada dia ketua pembangkang, ketua sebuah parti politik atau sesiapa sekalipun atau pandangan sesuatu kumpulan, bahawa seseorang perdana menteri itu tidak mempunyai sokongan majoriti ahli Parlimen tidak mengubah kedudukan. Hanya apabila dia meletak jawatan secara sukarela, hilang kelayakan mengikut Perlembagaan, Yang di-Pertuan Agong melantik seorang lain yang pada hematnya mempunyai sokongan majoriti oleh ahli-ahli Parlimen, sama ada selepas Pilihan Raya Umum atau tidak, barulah dia tidak lagi menjadi perdana menteri dan Yang di-Pertuan Agong tidak perlu mengikut nasihatnya lagi.Tetapi Yang di-Pertuan Agong perlu mengikut nasihat Perdana menteri baru pula dalam perkara-perkara yang Perlembagaan menghendaki baginda berbuat demikian.Abdul Hamid Mohamad adalah bekas ketua hakim negara.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Mogok doktor kontrak diteruskan Isnin ini

Mogok doktor kontrak akan diteruskan pada Isnin ini di hospital dan klinik kesihatan seluruh negara selepas kerajaan didakwa gagal memenuhi beberapa tuntutan kumpulan doktor kontrak dalam perkhidmatan awam.Wakil gerakan Hartal Doktor Kontrak, Dr Umar Barakah berkata, dianggarkan seramai 4,000 doktor akan menyertai mogok tersebut. Mereka akan masuk kerja pada pagi sebelum melaksanakan walk-out pada pukul 11 pagi.“Kita nak tunjuk yang jumlah kita ini ramai, dan kalau kita tiada, sistem kesihatan akan lumpuh,” katanya pada sidang akhbar hari ini.Tindakan itu diputuskan selepas tawaran kerajaan untuk melanjutkan kontrak mereka selama dua tahun didakwa tidak memenuhi tuntutan gerakan tersebut.Terdahulu, Perdana Menteri Muhyiddin Yassin memaklumkan kerajaan bersetuju untuk melanjutkan tempoh kontrak pegawai perubatan dengan menawarkan pelantikan kontrak dua tahun selepas tempoh khidmat wajib.Bagaimanapun, menurut gerakan berkenaan, ia hanya merupakan “gula-gula” untuk mendiamkan golongan doktor kontrak dan tidak menjamin masa depan doktor kontrak.Dua perkara yang dituntut gerakan berkenaan ialah penyerapan ke jawatan tetap dan penjelasan mengenai kriteria untuk penyerapan 23,000 doktor kontrak yang sedang berkhidmat ketika ini.“Selagi tiada hitam putih, tiada cop dan tanda tangan, ia hanyalah kenyataan media dan bukan pekeliling,” ujarnya mengulas kenyataan Muhyiddin.Antara hospital yang terlibat ialah Hospital Sungai Buloh, dan Hospital Tengku Ampuan Rahimah di Selangor, Hospital Tuanku Fauziah di Perlis dan Hospital Queen Elizabeth, Sabah.Ujarnya, pihak hartal menjamin tidak akan menjejaskan kesihatan pesakit dalam jagaan mereka.Menurut Umar, mereka yang ditempatkan di unit rawatan rapi digalakkan untuk kembali bekerja selepas “walk out”.“Kita juga ada doktor kontrak yang ditempatkan di pusat pemberian vaksin. Mereka mungkin tidak ramai dan kita galakkan mereka untuk menunjukkan solidariti (sekiranya tidak boleh walk-out),” ujarnya.Selain itu, Umar berkata gerakan hartal turut menyediakan pasukan perundangan sekiranya ada antara doktor kontrak yang menyertai hartal itu diugut atau dikenakan tindakan oleh pihak atasan.“Kita akan terus ‘push’ dan lawan andai kerajaan berdiam diri. Kita akan tunggu respon kerajaan selepas 26 haribulan ini sebelum kita bagitahu apa pelan seterusnya.”Pihaknya berharap ada situasi menang-menang pada masa akan datang, selain rombakan terhadap sistem kontrak.Sistem kontrak diperkenalkan bekas perdana menteri Najib Razak untuk graduan perubatan, pergigian dan farmasi dalam pembentangan Belanjawan 2017 di Dewan Rakyat kerana kekangan jawatan tetap.


Belajar sejarah di luar buku teks

Beberapa tahun lalu, dalam posting Facebook, saya menceritakan satu peristiwa di mana anggota Angkatan Wanita Sedar (Awas) menyertai satu perhimpunan dengan melakukannya secara bersemangat hingga mencabar ahli-ahli Angkatan Pemuda Insaf (API).Peristiwa itu berlaku pada Februari 1947.Perhimpunan itu untuk merayakan ulang tahun pertama penubuhan API yang diadakan di Kuala Kangsar.Perayaan itu adalah untuk peringkat negeri Perak dan diadakan juga di beberapa negeri di Malaya.Selain itu, ia juga bertujuan menunjukkan kekuatan Awas dan API kepada penjajah British.Untuk menghalang kemeriahan perhimpunan itu, pihak British memberi pesanan kepada syarikat bas dan lori supaya tidak membawa peserta-peserta perhimpunan itu.Peristiwa anggota Awas mencabar ahli API berlaku di Padang Rengas.Tiada kenderaan yang mahu membawa mereka ke Kuala Kangsar.Jarak Padang Rengas ke Kuala Kangsar adalah 12 kilometer.Dengan bersemangat mereka menyatakan kesanggupan untuk berjalan kaki ke bandar itu.Jika ahli API tidak sanggup, mereka patut bertukar pakaian dengan anggota Awas.Tentulah pemuda API berasa tercabar dan mereka ramai-ramai berjalan kaki ke Kuala Kangsar dengan menyanyikan lagu-lagu perjuangan.Awas adalah sayap wanita Parti Kebangsaan Melayu Malaya (PKMM), sementara API pula adalah sayap pemudanya.PKMM yang merupakan parti politik Melayu pertama di negara ini ditubuhkan pada tahun 1945.Umno ditubuhkan pada tahun 1946.Awas dipimpin oleh Shamsiah Fakeh yang kemudian terkenal sebagai pemimpin kanan Parti Komunis Malaya (PKM).API pula dipimpin oleh Ahmad Boestamam yang kemudian dikenali sebagai pengasas Parti Rakyat Malaya (PRM).API menjadi pertubuhan politik pertama diharamkan oleh British, lebih awal daripada PKM.Antara reaksi kepada posting saya ialah komen daripada seorang pembaca yang meragui kebenaran peristiwa itu dan menyatakan bahawa beliau tidak pernah mengetahui mengenainya.Reaksi itu tidak menghairankan.Kebanyakan orang di negara ini tidak tahu mengenai Awas, API dan PKMM.Mereka hanya membaca buku teks dan tidak menambah pengetahuan sejarah mereka.Apa yang mereka kenal hanyalah Umno, MCA dan MIC.Saya tahu mengenai peristiwa itu pada tahun 1973 ketika berada di tingkatan dua.Ia datang dari buku Merintis Jalan ke Puncak oleh Ahmad Boestamam yang diterbitkan oleh Pustaka Kejora pada tahun 1972.Buku itu sekarang sudah langka.Kisah itu terkandung dalam Bab 11 di bawah tajuk “Tenaga Wanita dalam PKMM”.Pada zaman itu, sumber maklumat amat terhad, lebih-lebih lagi kerana saya tinggal di kampung.Maklumat sejarah hanya ada dalam buku teks.Tentunya buku teks tidak banyak menceritakan mengenai perjuangan menuntut kemerdekaan secara meluas.Ia tidak menceritakan mengenai PKMM, apatah lagi tentang Awas dan API.Radio dan akhbar arus perdana hanya menampilkan parti-parti Barisan Nasional (BN).Kalau bagi mata pelajaran seperti matematik, sains dan geografi, maklumat dalam buku teks adalah lebih kurang serupa di seluruh dunia.Tetapi bagi mata pelajaran sejarah, maklumat dalam buku teks setiap negara adalah berbeza.Ia dipengaruhi oleh politik pihak yang berkuasa di negara masing-masing.Pendidikan sejarah dijadikan alat untuk pembinaan negara bangsa masing-masing.Maka ada yang ditonjolkan dan yang dipinggirkan, kesemuanya berkaitan dengan kehendak mereka yang ada kuasa.Maka tidak hairanlah, anak-anak Malaysia hanya mengenal Umno sebagai parti yang berjuang mendapatkan kemerdekaan negara.Mereka juga hanya tahu bahawa Tunku Abdul Rahman adalah Bapa Kemerdekaan.Pada tahun-tahun 1970-an, saya sering membongkar majalah-majalah lama bertulisan jawi di kampung untuk mencari maklumat sejarah.Saya menemui dua terbitan edisi khas berbentuk majalah yang diedarkankan pada tahun 1958 untuk merayakan ulang tahun pertama kemerdekaan Malaya.Salah satu daripadanya diterbitkan oleh majalah Hiboran, satu lagi oleh akhbar Utusan Melayu.Tetapi kedua-duanya memaparkan gambar empat tokoh pemimpin perjuangan kemerdekaan tanah air.Selain daripada Tunku Abdul Rahman, tiga tokoh yang juga dipaparkan pada kulit terbitan itu ialah Dato’ Onn Bin Jaafar, Burhanuddin Al-Helmy dan Ahmad Boestamam.Maknanya perjuangan kemerdekaan bukan hanya berkisar pada Tunku dan Umno.Pada satu hari di gerai buku stesen bas, ada dijual buku bertajuk Merintis Jalan ke Puncak itu.Ia menceritakan detik-detik penubuhan PKMM dan perjuangan kemerdekaan golongan kiri.Sebelum itu, kandungan buku ini pernah disiar secara bersiri oleh Berita Minggu.Buku itu menyedarkan saya bahawa perjuangan kemerdekaan Malaya bukan berkisar pada Umno saja.Sebelum Umno, ada Kesatuan Melayu Muda (KMM), PKMM dan Hizbul Muslimin.Ada tokoh-tokoh lain yang turut memperjuangkan kemerdekaan seperti Ibrahim Yaakob, Burhanuddin Helmy dan Ishak Haji Muhammad atau Pak Sako.Kepentingan buku itu terserlah apabila pada tahun 1979, Ohio University Press menterjemahkannya dengan tajuk “Carving the path to the summit” dan menerbitkannya dengan kulit keras.Maklumat mengenai perjuangan orang bukan Umno banyak dipaparkan melalui majalah Dewan Sastera yang diterbitkan oleh Dewan Bahasa dan Pustaka.Ia juga menerbitkan memoir Ahmad Boestamam.Penerbit UKM juga menerbitkan buku-buku mengenai Ahmad Boestamam dan pemimpin-pemimpin golongan kiri yang lain termasuk Shamsiah Fakeh.Penerbit UTHM atau Universiti Tun Hussein Onn ada juga menerbitkan buku mengenai API.Sejarah pada asasnya adalah fakta.Sememangnya terdapat pelbagai tafsiran oleh ahli sejarah.Tetapi ia bukan soal hendak mengagungkan sesiapa.Rasa ingin tahu terhadap perkara lepas tidak bermakna menyokong sesuatu fahaman atau tindakan orang yang hidup masa lalu.Tetapi tentulah kita hendak mengambil iktibar dari sejarah.Bagaimanapun bagi mereka yang tidak minat sejarah, semua itu tidak ada erti.Ada antara mereka hanya melihat sejarah dari sudut kaca mata perkauman.Ia hanya dijadikan bahan kempen politik semata-mata.Tetapi buku teks sekarang tidak seperti dahulu.Buku teks sekarang jauh lebih tipis, kurang teks dan banyak gambar dan grafik.Maklumatnya pendek dan ringkas supaya pelajar tidak jemu serta mudah menjawab soalan peperiksaan.Zaman sudah berubah.Para pelajar mudah mendapat maklumat.Sembunyikanlah apa saja daripada buku teks.Kalau dulu kita hanya ada maklumat dari buku teks, tetapi kini apa saja maklumat boleh diperolehi melalui alam maya.Umno berkuasa sejak tahun 1957 hinggalah 2018.Dalam 60 tahun itu, tentulah ia mencorak negara ini, bidang pendidikan yang di dalamnya terdapat pembikinan buku teks.Kerajaan Pakatan Harapan (PH) yang hanya memerintah 22 bulan terpaksa bekerja dengan perkhidmatan awam yang kuat dipengaruhi dasar-dasar Umno selama ini walaupun secara rasmi semua pihak berusaha untuk bertindak profesional.Ada benarnya kenyataan bekas menteri pendidikan kerajaan PH, Maszlee Malik bahawa beliau tidak campur tangan terhadap pembikinan buku teks.Ia ditulis secara profesional oleh mereka yang pakar sejarah.Kecenderungan politik seseorang kepada Umno adalah sesuatu yang tidak dapat dielakkan, asalkan ia tidak menjejaskan profesionalisme kerja seseorang.


Syarikat penerbangan tambang murah baru Malaysia sedia untuk berlepas

Sebuah syarikat penerbangan tambang murah baru Malaysia dijangka akan memulakan operasi penuh dalam masa terdekat apabila sudah menerima Sijil Pengendali Udara (AOC) daripada Pihak Berkuasa Penerbangan Awam (CAAM) minggu lalu.
MYAirline kini sudah berada di peringkat akhir dan ia disasar memulakan operasi pada suku keempat 2022.
Bercakap dalam temu bual ekslusif bersama MalaysiaNow, Ketua Pegawai Eksekutif MYAirline Rayner Teo berkata ia akan beroperasi menggunakan tiga pesawat jenis Airbus A320-200 dengan menyediakan perkhidmatan penerbangan domestik.
Katanya, idea penubuhan syarikat penerbangan itu tercetus dua tahun lalu dan keputusan untuk menceburi ke arah segmen penerbangan tambang murah dibuat memandangkan konsep itu sering menjadi pilihan pengguna di rantau ini.
"Kami sudah menerima AOC minggu lalu dan tarikh kuat kuasa adalah pada bulan depan dan seterusnya," katanya dalam satu temubual eksklusif bersama MalaysiaNow.
"Ini adalah peringkat terakhir sebelum pesawat kami boleh diterbangkan, cuma ada beberapa perkara lagi yang perlu dilakukan."

Ketua Pegawai Eksekutif

Menceritakan mengenai idea penubuhan MYAirline, Teo berkata ia tercetus pada Oktober 2020 ketika negara sedang berdepan penularan Covid-19.
Katanya, langkah untuk memperkenalkan syarikat penerbangan itu pada masa ini disifatkan sebagai sangat sesuai memandangkan permintaan terhadap perkhidmatan penerbangan semakin meningkat terutama apabila negara kini sudah memasuki fasa peralihan ke endemik.
"Apabila kami memulakan pelan perniagaan, kami mengambil pendekatan konservatif," katanya.
“Kami akan mula dengan pasaran domestik dan akan berkembang dari situ.
"Melangkah ke hadapan, kami sasar untuk meluaskan lagi laluan penerbangan ke peringkat serantau dan antarabangsa.
"Tetapi jarak penerbangan akan dikekalkan antara empat jam kerana itu merupakan titik optimum apabila melibatkan operasi penerbangan tambang murah."
Teo bagaimanapun tidak mendedahkan laluan perjalanan MYAirline pada masa ini dan akan mengumumkannya secara rasmi ketika pelancaran syarikat penerbangan itu dalam masa terdekat.
Dari aspek operasi pesawat, Teo berkata, MYAirline akan kekal kepada prinsinp teras syarikat penerbangan tambang murah dengan hanya menumpu kepada penggunaan pesawat jenis berbadan sempit.

Di Malaysia, keperluan minimum sebelum syarikat penerbangan dibenarkan beroperasi ialah memiliki sekurang-kurangnya dua pesawat.
"Disebabkan penularan Covid-19, banyak pesawat tidak berupaya untuk diterbangkan," katanya.
“Situasi ini membolehkan kami menyewa pesawat dengan tawaran harga yang baik.
"Pada saat permulaan, kami pilih untuk menyewa berbanding beli, tetapi kami terbuka untuk meneroka pilihan memiliki pesawat sendiri apabila tiba masa sesuai.”
Mengulas mengenai prospek syarikat, Teo akui MYAirline perlu berdepan saingan hebat memandangkan mereka akan menjadi pemain industri baru, namun kehadiran syarikat penerbangan itu dijangka akan memeriahkan lagi suasana pasaran apabila pengguna akan memiliki pilihan alternatif daripada perkhidmatan sedia ada.
Katanya, strategi utama pada masa akan menumpu kepada tawaran perkhidmatan asas yang lebih terjamin.
Walaupun memiliki sasaran tinggi, Teo menjelaskan MYAirline tidak akan terlalu mendedahkan diri seperti melakukan begitu banyak perkara secara serentak dan akan memberi tumpuan utama dalam mengukuhkan kekuatan pasukan buat masa ini.
"Kami ingin pastikan prestasi ketetapan masa dan tahap perkhidmatan pelanggan sentiasa berada di tahap terbaik kerana ini akan menjamin hubungan jangka panjang dengan penumpang.
"Selain itu, MYAirline juga sedang berusaha membina ekosistem perjalanan yang lebih lancar dalam pakej perkhidmatan kami," kata Teo sambil menambah MYAirline setakat ini mempunyai lebih 300 kakitangan termasuk 45 juruterbang.


Aktivis gesa ketelusan ditingkatkan berhubung aktiviti kewangan NGO

Gesaan agar badan amal dan badan bukan kerajaan (NGO) mengamalkan ketelusan dalam  audit dan aliran tunai timbul ketika aktivis mengingatkan wujud segelintir organisasi tidak bertanggungjawab mengambil kesempatan daripada derma orang ramai sebagai keuntungan peribadi.Ahmad Aliff A S Ahmad Shariffuddin, pengasas bersama SCRUT dan Interepo sebuah penyedia perkhidmatan pangkalan data dalam talian berkata Bank Negara Malaysia membenarkan 30% daripada perolehan NGO untuk digunakan untuk kos pentadbiran termasuk gaji pengasas atau pengerusi organisasi.“Ini bermaksud sebilangan NGO digunakan sebagai tempat kumpul untung bagi pihak-pihak tertentu yang tidak bertanggungjawab,” katanya kepada MalaysiaNow.“Inilah sebabnya mengapa kita melihat beberapa organisasi berusaha bersungguh-sungguh mengumpulkan dana sehingga sanggup keluarkan wang untuk iklan dalam talian, papan iklan dan iklan di media massa.”Terdapat juga beberapa cara lain di mana NGO boleh membuat keuntungan dengan cara melantik pembekal berkait individu NGO tersebut.“Sebagai contoh, anda umumkan ingin berikan pelitup muka kepada keluarga B40 di PPR. Anda cari orang untuk menderma. NGO anda membeli topeng muka dari anda dengan harga penuh,” kata Aliff, sambil menambah ini juga dapat dilakukan melalui pembekal proksi di mana mereka melakukan pakatan dengan pembekal.Kaedah lain yang dilakukan bagi tujuan itu adalah dengan menjalankan program perniagaan atas nama wakaf atau amal.Melalui kaedah ini, organisasi menyatakan 100% keuntungan daripada jualan syarikat akan disumbangkan kepada NGO yang dikendalikan oleh orang tertentu.“Sebenarnya, orang itu sudah pun menetapkan gajinya sendiri di syarikat tersebut, yang boleh mencapai puluhan ribu.“Hasilnya bahkan dapat menampung kos.“Walaupun mereka dapat untung RM10 dan kemudian berikan balik RM10, ia masih dianggap untung 100%,” katanya.Aliff turut menasihati orang ramai yang ingin memberikan sumbangan memeriksa laporan audit serta akaun pengurusan NGO itu terlebih dahulu, selain turut memeriksa bank dan juga penyata KWSP.“Laporan audit adalah untuk mengesahkan pendapatan, keuntungan dan kerugian mereka. Akaun pengurusan pula adalah untuk mengesahkan perbelanjaan mereka secara terperinci, dan penyata bank pula bagi mengesahkan aliran tunai,” katanya.“Penyata KWSP diperiksa bagi memastikan berapa banyak gaji yang diterima oleh kakitangan dan pengurusan mereka setiap bulan.”Bantuan derma semakin meningkat selepas serangan ke atas Gaza yang menyaksikan ratusan warga Palestin terkorban selain ramai lagi kehilangan tempat tinggal.Teo Ann Siang dari Humanitarian Care Malaysia (MyCARE), sebuah organisasi yang banyak memberi tumpuan kepada kerja-kerja kebajikan berkenaan isu Palestin berkata organisasi yang berdaftar dengan Suruhanjaya Syarikat Malaysia (SSM) mesti mengemukakan laporan audit berkala.Menurutnya, organisasi yang diwakilinya, MyCARE menyerahkan laporan audit kepada SSM setiap tahun.“Walaupun kerajaan mengizinkan 30% kutipan untuk kos operasi, kami hanya tetapkan sebanyak 15%. Sejak 2010, kami tidak pernah ambil lebih 10% setiap tahun.”Teo berkata di Malaysia, peraturan mengenai NGO yang terlibat dalam kegiatan derma masih tidak ampuh dan kekurangan unsur ketelusan, dan bersetuju pengawasan kerajaan yang lebih ketat mesti dilakukan berhubung kegiatan kewangan mereka.Sementara itu, Aliff mencadangkan supaya agensi kerajaan seperti Jabatan Pendaftaran Pertubuhan mengembangkan laman sesawangnya untuk membolehkan orang ramai mengakses maklumat mengenai NGO yang berdaftar ketika ini, seperti inisiatif yang dilakukan SSM.Dia berkata data tersebut mesti boleh diakses orang ramai.“Sekiranya kita ingin menjadi negara maju, kita harus meningkatkan ketelusan demi integriti.“Hal-hal yang kabur mengenai pengurusan adalah budaya zaman dulu,” tambahnya.“Orang ramai harus tahu ke mana wang yang mereka sumbangkan disalur, dan organisasi pula perlu bertanggungjawab dengan setiap sen yang masuk ke dalam akaun mereka.”


Chef muda ajar masakan Cina halal untuk perpaduan rakyat Malaysia

Di suatu tengah hari dalam tempoh berkurung akibat sekatan pergerakan pandemik Covid-19, Woh berasa bosan dengan rutinnya yang sekadar tidur dan makan.
Dia mula memikirkan sesuatu untuk dibuat tetapi tiada satu ilham datang menjengah.
Sehingga satu hari, rakannya seorang Melayu bertanya: “Macam mana saya nak masak lauk orang Cina yang halal?"
Seperti memetik suis lampu, satu idea pantas hadir ke fikirannya.
Dia nekad untuk membuat kandungan video memasak masakan-masakan tradisi kaum Cina dalam versi halal, iaitu tanpa menggunakan bahan masakan berunsur daging babi, wain dan minyak khinzir.
Tanpa dia sedari, langkah dan niatnya itu membawa lembaran baru dalam hidupnya.

Woh atau nama penuhnya, Woh Jia Le, 24 tahun berasal dari Batu Pahat, Johor berkhidmat sebagai chef profesional di sebuah hotel ternama di Kuala Lumpur.
Semuanya mula berubah sewaktu pandemik apabila sektor pelancongan ditutup dan restoran tempatnya bekerja juga tidak beroperasi.
Woh mula memuat naik video pertama masakannya di media sosial pada Januari 2021 dengan menu pertama Kueh Teow Kantonis (Cantonese Char Kueh Teow), satu menu popular di restoran-restoran Cina.
Selepas itu, lebih banyak kandungan video dihasilkan dan mendapat perhatian ramai pihak.
Sehingga kini, video-video masakan Woh sudah mencecah ke 2.3 juta tontonan bagi resepi nasi ayam hainan.
Selain mengubah resepi asal kepada versi halal dan juga vegetarian, video Woh juga mendapat perhatian ramai kerana berkomunikasi dalam bahasa Melayu.
Dia berinteraksi dengan slogan "sedikit MSG" yang menjadi kegemaran para pengikutnya.
Ini memberikan peluang kepada para penonton yang terdiri daripada pelbagai kaum memahami kandungan video yang disampaikan.
"Dulu masa mula-mula rakam video masakan, bahasa saya teruk. Tetapi penonton tak kira orang Melayu atau India, mereka tak kritik saya.
"Mereka ajar saya. Contohnya saya cakap nak goreng nasi pastikan nasi ‘longgar’. Tetapi mereka ajar saya, bukan longgar. Guna perkataan betul iaitu ‘lerai’.
"Saya rasa terharu dan semakin lama saya suka semangat yang dibawakan oleh para pengikut saya kerana setiap kali saya buat siaran langsung mereka memberikan komen yang membakar semangat," katanya dalam satu sesi wawancara bersama MalaysiaNow baru-baru ini.

Woh Jia Le terkenal dengan keletah yang ceria dalam video-video yang dibuatnya.

Woh mengakui niat asalnya memang mahu mengenalkan budaya-budaya kaum Cina melalui masakan.
Pada masa sama, dia menyedari bahawa terlalu kurang masakan-masakan Cina versi halal disediakan di Malaysia.
Malah, katanya, restoran masakan Cina Muslim juga tidak banyak dan boleh ditemui hanya di kawasan bandar.
"Susah untuk kawan-kawan Melayu dan India nam rasa masakan Cina. Melalui video-video masakan saya di media sosial, saya harap mereka boleh belajar dan cuba masak sendiri," katanya sambil menambah video pendek dan ringkas lebih memudahkan penonton untuk belajar.
Mengulas lanjut, Woh berkata dia mengambil peluang untuk mendedahkan budaya dan tradisi masyarakat Cina kepada para pengikutnya dengan memperkenalkan menu-menu tradisional seperti Bak Chang (ketupat Cina).
Menu itu dipilih memandangkan ianya satu menu lama secara turun temurun masyarakat Cina dan seni pembuatannya sangat melambangkan budaya kaum itu yang teliti dan bersungguh-sungguh.
"Cara balut dan menyediakan Bak Chang betul-betul masih mengekalkan tradisi orang Cina.
"Terdapat satu festival dalam masyarakat Cina yang memerlukan kita sediakan Bak Chang. Tahun ini, saya dapat menyambutnya dengan kaum Melayu dan India. Saya ajar mereka buat ketupat Cina bulan Mei lalu."
Sambutannya amat meriah, kata Woh, sehingga kini masih ramai para pengikutnya di media sosial aktif berkongsi gambar-gambar juadah tersebut.
"Saya sangka mereka tidak akan mencuba kerana susah untuk dibuat. Tetapi sebaik sahaja saya tengok gambar yang dikongsikan, saya menangis.
"Air mata saya mengalir sebab terharu. Mereka betul-betul mencuba dan menghargai masakan itu. Dan niat saya untuk memperkenalkan budaya saya sudah tercapai," katanya.
Selain Bak Chang, Woh turut memperkenalkan Bak Kut Teh versi halal iaitu Chi Kut Teh dengan menggantikan sumber protein daging babi kepada ayam.
Dia turun mendapat permintaan tinggi daripada para pengikutnya di media sosial untuk menyediakan video masakan bagi menu seperti "Mapo tofu", telur goreng tiram (oyster omelette) dan ayam goreng masam manis.
Perjalanan makin jauh
Pada pembikinan video pertamanya, Woh dan rakan baiknya, Han Sheng membuat rakaman di dapur rumah sewa mereka di Cheras, Kuala Lumpur.
Mereka berdua mengambil masa sehari untuk membeli barang-barang dan bahan masakan.
Selepas itu, mereka akan duduk berbincang tentang kaedah masakan yang sesuai untuk digunakan.
Kemudian, Woh akan memasak dan Han Sheng merakamkannya menggunakan telefon bimbit.
Proses suntingan pula akan mengambil masa beberapa hari sebelum dikongsikan pada platform media sosial.
Kini, dua rakan baik itu sudah menyewa studio kecil di Kepong.

Woh meletakkan masakannya dalam sebuah mangkuk selepas selesai memasak dari kuali.

Mereka juga sudah mempunyai tiga lagi kru kerja yang baru yang menjadi bahagian pengurusan, penyuntingan video dan pemasaran.
Sebelum memulakan kerjaya sebagai chef selebriti, Woh menghabiskan usianya menuntut ilmu masakan di sebuah akademi di Pudu, Kuala Lumpur.
Dia menjalani latihan amali di Hotel Mandarin Oriental.
Selepas itu dia bekerja di sebuah hotel lima bintang Grand Millennium, Jalan Bukit Bintang di Kuala Lumpur.
Woh menyifatkan dia tidak pernah menyesal dengan keputusannya untuk meninggalkan dapur di restoran mewah dan berada di hadapan kamera untuk memasak menu yang diolah sendiri.
Katanya, dia lakukan semua itu demi "anak Malaysia".
"Harapan saya, semangat dan perpaduan orang Malaysia lebih bersatu dan kukuh melalui makanan.
“Ini cara saya," katanya sambil menambah video-video masakannya sudah ditonton sehingga ke Brunei, Singapura dan Indonesia.


Penumpang AirAsia rancang adakan protes, tolak bayaran balik dalam bentuk baucar, kredit

Penumpang AirAsia sedang merancang untuk mengadakan protes di ibu pejabat syarikat penerbangan tambang murah itu bagi menuntut bayaran balik pembelian tiket yang dibatalkan perjalanannya secara tunai, selain menegaskan mereka menolak baucar atau kredit yang ditawarkan syarikat itu.Bercakap kepada MalaysiaNow, mereka berkata ini kerana kredit atau baucar yang diterima tidak boleh diguna pakai untuk membeli tiket penerbangan disebabkan tiada perkhidmatan AirAsia X di lokasi mereka.Menurut Biasa @ Baisah Jawan, warga Malaysia yang menetap di Gold Coast, Australia, situasi ini menyebabkan kredit dan baucar yang diterima disifatkan sebagai tidak berguna dan mengukuhkan lagi alasannya mengapa dia memerlukan bayaran balik dalam bentuk tunai.Katanya, isu bayaran balik ini merupakan satu isu besar baginya kerana dia memerlukan wang itu untuk membeli tiket penerbangan baru untuk melawat ibunya di Sabah yang kini sedang sakit.“Ibu saya yang berusia 95 tahun jatuh sakit pada tahun lalu dan dia sering keluar masuk hospital di Sabah,” katanya kepada MalaysiaNow.“Saya ingin melawatnya secepat mungkin memandangkan penularan Covid-19 kini sudah semakin terkawal di Australia dan Malaysia, membolehkan saya untuk mengembara dengan selamat.”Biasa berkata, dia menempah tiket penerbangan AirAsia X yang dijadual berlepas ke Gold Coast ke Hanoi pada 28 Mac 2020 sebelum ke Sabah pada 1 April 2020.Seterusnya dia akan ke Kuala Lumpur pada 10 April 2020 dan kembali ke Gold Coast tiga hari kemudian.“Penerbangan kami dijadual dibatalkan pada awal Januari 2020 memandangkan semua penerbangan di Australia terpaksa dihentikan operasi susulan penularan Covid-19.“Sejak penerbangan dibatalkan, bukan saja saya terima bayaran balik dalam bentuk kredit, tetapi ia dalam mata wang Vietnam,” katanya sambil menyifatkan proses itu sebagai pelik memandangkan dia membayarnya dalam 1,800 dolar Australia (RM5,684).Tambah Biasa disebabkan penstrukturan semula hutang AirAsia X, dia menerima baucar bernilai 9,447,284 Vietnam Dong bersamaan dengan RM1,792 manakala baki selebihnya bagi bayaran balik tersebut adalah dalam bentuk kredit.“AirAsia tiada hak untuk menyekat duit pelanggan apabila penerbangan dibatalkan demi memenuhi objektif perniagaannya,” tegas Biasa.Sementara itu, seorang lagi penumpang yang menetap di Taiwan, Siew Bee Chuen, juga menyatakan bahawa dia tidak dapat menggunakan kredit yang diterima oleh AirAsia X kerana tiada penerbangan dari Taiwan ke Malaysia.Malah, dia berdepan isu lain apabila kredit yang diterima telah tamat tempoh lebih awal dari tarikh yang sepatutnya.Seterusnya, Siew membuat aduan kepada AirAsia mengenai masalah yang dihadapi sebelum menerima emel memaklumkan bahawa dia akan terima baucar.Emel yang dikongsikan kepada MalaysiaNow menyatakan bahawa baucar itu sah digunakan dalam tempoh lima tahun.“Tetapi ia hanya untuk penerbangan AirAsia X yang bermakna ini menghadkan pilihan saya untuk membeli tiket penerbangan dari lokasi-lokasi tertentu sahaja,” katanya.“Selagi tiada penerbangan dari Taiwan ke KL, saya tidak boleh menggunakannya.”Sementara itu, MalaysiaNow difahamkan, penumpang AirAsia yang masih tidak menerima bayaran balik tiket penerbangan mereka yang dibatalkan merancang untuk membuat protes di depan ibu pejabat AirAsia di Red Q, Sepang di Selangor pada minggu hadapan.MalaysiaNow dimaklumkan, tindakan itu bagi mendesak pihak syarikat penerbangan tambang murah tersebut supaya memulangkan wang penumpang.“Kami menjemput penumpang lain supaya hadir dan bersama menggesa pihak AirAsia menghormati hak pengguna dan pulangkan duit kami.“Kami terpaksa memilih cara ini memandangkan syarikat penerbangan dan pihak berkuasa seolah-olah tidak mengendahkan aduan yang dibuat,” kata Teerathpal Singh, antara penumpang yang akan hadir pada sesi protes tersebut.


Najib telah jelaskan kenyataan tentang 1MDB, kata speaker Dewan Rakyat

Bekas perdana menteri Najib Razak (Pekan-BN), telah memberi penjelasan mengenai kenyataan yang dibuat beliau mengenai 1Malaysia Development Bhd (1MDB) di Dewan Rakyat awal bulan ini, kata Yang di-Pertua Dewan Rakyat Azhar Azizan Harun hari ini.Azhar berkata beliau telah menerima penjelasan tersebut pada masa dan hari yang ditetapkan pada 10 pagi Selasa minggu lepas.“Saya telah meneliti penjelasan tersebut dan ia agak tepat. Saya telahpun duduk dengan Ahli Parlimen Damansara (Tony Pua) untuk penjelasan yang diberikan, dan saya telah memberikan sedikit masa kepada YB Damansara untuk menjawab persoalan-persoalan tersebut,” tambahnya.Beliau berkata demikian ketika menjawab celahan RSN Rayer (Jelutong-DAP) yang bertanyakan penjelasan Najib mengenai 1MDB, yang sepatutnya diberi minggu lepas.Namun begitu, sebarang keputusan berkenaan persoalan mengenai 1MDB yang dibangkitkan oleh Najib, akan dibuat setelah mendapat maklum balas yang menyeluruh.Azhar berkata perkara tersebut amat rumit, disebabkan oleh butiran-butiran yang terperinci dan spesifik.“Butiran-butiran tersebut terpaksa saya perhatikan sama ada apa yang diperkatakan itu mengelirukan atau tidak,” tambahnya.Awal bulan ini, Pua (Damansara-PH) telah mengemukakan usul merujuk Najib kepada Jawatankuasa Khas Pilihan kerana didakwa cuba mengelirukan ahli Dewan Rakyat berkaitan isu 1MDB.Beliau berkata penjelasan juga telah diberikan oleh Menteri Kewangan Tengku Zafrul Aziz seperti yang diminta.“Saya akan beri semua salinan kepada YB Pekan dan YB Damansara supaya mereka tahu apa yang diperkatakan dan setelah menjawab jawapan daripada Yang Berhormat Damansara, saya akan membuat keputusan,” kata Azhar.


Sekolah dibuka secara berperingkat mulai esok, ibu bapa digesa bersedia

Menjelang pembukaan sekolah di Kelantan dan Terengganu mulai esok, ibu bapa digesa untuk mengambil maklum mengenai status sekolah anak-anak mereka bagi mengelakkan tersalah hantar, kata Menteri Pendidikan Radzi Jidin.Beliau berkata, tidak semua kelas perlu pergi ke sekolah memandangkan pembukaan sekolah dilakukan secara berperingkat.“Di negeri-negeri Fasa Tiga Pelan Pemulihan Negara (PPN), sebagai contoh di Terengganu ini, murid sekolah menengah yang akan hadir ke sekolah adalah murid kelas peperiksaan iaitu murid Tingkatan Lima dan Enam yang hadir secara bergilir, kecuali murid bagi sekolah berasrama yang tinggal di asrama sepenuhnya dan juga murid Tingkatan Enam semester dua,” katanya di Kuala Terengganu hari ini.Beliau mengadakan tinjauan di 10 sekolah di Hulu Terengganu dan Kuala Terengganu bagi melihat persiapan akhir sekolah sebelum memulakan sesi persekolahan secara bersemuka mulai esok.Selain itu, katanya murid berkeperluan khas akan hadir ke sekolah tanpa penggiliran.Bagi sekolah rendah, hanya murid prasekolah dan murid bekeperluan khas akan hadir secara fizikal.“Jadi bagi ibu bapa, kami memohon supaya meneliti dan melihat negeri dan fasa manakah sekolah anak-anak kita berada dan ikutilah ketetapan sebagaimana yang diumumkan KPM sebum ini,” katanya.Terengganu beralih ke Fasa Tiga PPN pada 17 September lepas, manakala Kelantan beralih pada fasa 2 sejak 5 Julai lalu dan dijangka memasuki fasa 3 awal bulan ini.Bagi sekolah menengah di Terengganu, murid kelas peperiksaan antarabangsa dan murid kelas peperiksaan awam di sekolah harian serta swasta akan hadir ke sekolah secara bergilir.Dalam pada itu, katanya perkara utama yang perlu ditambah baik beberapa sekolah-sekolah di Terengganu ialah aspek pengudaraan.“Kita lihat masih ada ruang untuk kita pastikan pengudaraan di dalam bilik darjah dan bilik-bilik khas lain berada di tahap yang optimum.“Maknanya langsir-langsir atau poster-poster yang ada ditingkap yang menghalang pengudaraan seharusnya diketepikan atau disimpan terlebih dahulu bagi memastikan apabila anak-anak kita hadir ke sekolah esok, pengudaraan telah berada ditahap optimum dan berlaku dengan baik,” katanya.


Pematuhan SOP keselamatan di lebuh raya masih lemah

Kadar pematuhan prosedur operasi standard (SOP) keselamatan dalam kalangan pemaju dan kontraktor yang masih rendah terus mengundang risiko kepada pengguna lebuh raya, kata Timbalan Ketua Pengarah (Pembangunan) Jabatan Bomba dan Penyelamat Malaysia (JBPM) Soiman Jahid.Beliau berkata kejadian runtuhan perancah besi pembinaan Lebuhraya Bertingkat Sungai Besi-Ulu Kelang (SUKE) berhampiran Desa Tun Razak, Kuala Lumpur semalam bukan pertama kali insiden seumpamanya berlaku malah boleh dielakkan jika pihak pemaju dan kontraktor mengamalkan SOP yang betul.“Tiada kecacatan dalam SOP tetapi pematuhan yang kurang menyebabkan ia terus berlaku. Saya lihat peraturan telah ditetapkan dan dilaksanakan oleh pihak berkuasa tempatan tetapi masih ada pemaju atau kontraktor yang gagal mematuhi peraturan.“Jadi denda dan hukuman sepatutnya dikenakan ke atas pemaju dan kontraktor supaya mereka lebih bertanggungjawab,” katanya kepada pemberita selepas mengadakan lawatan kerja rasmi ke JBPM negeri Melaka hari ini, dengan diiringi Pengarah JBPM negeri Melaka Abu Obaidat Mohamad.Tambah Soiman, pembinaan melibatkan kawasan lebuh raya yang diketahui sangat berisiko juga memerlukan pemaju sentiasa mengambil kira faktor keselamatan termasuklah menyediakan amaran ketinggian dan pencahayaan yang baik agar kenderaan yang melalui jalan tersebut tidak melanggar struktur yang merintangi jalan.Soiman sementara itu, turut menyarankan pegawai dan anggota bomba di negeri Melaka agar sentiasa peka dengan perkembangan semasa dalam usaha mempertingkat perkhidmatan.“Memandangkan Melaka banyak bangunan bersejarah, ada perlunya pegawai di sini mempunyai pakar rujuk dalam mengendalikan keselamatan bangunan bersejarah atau warisan yang banyak terdapat di negeri ini.“Jika berlaku kebakaran atau sesuatu bencana, pegawai yang mempunyai kepakaran ini boleh dirujuk bagaimana untuk kendalikan bangunan sedemikian. Mungkin potensi kepakaran ini boleh membawa pegawai tersebut ke peringkat antarabangsa dalam mengendalikan keselamatan bangunan bersejarah,” katanya.


Zahid dijemput berucap dalam forum reformasi cukai bersama LHDN, kastam

Pegawai kanan dari dua agensi utama percukaian di bawah Kementerian Kewangan hari ini memberi ucapan dalam sebuah forum mengenai reformasi cukai di Kuala Lumpur, di mana Presiden Umno Ahmad Zahid Hamidi yang berdepan pelbagai pertuduhan rasuah dan pengubahan wang haram turut dijemput memberi ucapan penutup bagi acara tersebut.
Ketua Eksekutif Lembaga Hasil Dalam Negeri (LHDN) Mohd Nizom Sairi menyampaikan ucapan perasmian pada forum “Malaysia Tax Policy Forum”, manakala Ketua Pengarah Kastam Zazuli Johan diwakili pegawai kanannya, Roszita Dim untuk memberi ucapan pada tengah hari.
Kedua-dua agensi itu berada di bawah bidang kuasa Kementerian Kewangan yang diketuai Tengku Zafrul Aziz, yang sehari sebelum itu dilantik sebagai bendahari Umno Selangor dalam satu majlis dihadiri Zahid.
Zahid sedang menjalani perbicaraan bagi 47 pertuduhan jenayah termasuk rasuah dan pengubahan wang haram membabitkan puluhan juta ringgit milik sebuah yayasan kebajikan, beliau diwakili bekas menteri besar Perak yang juga Setiausaha Agung Barisan Nasional, Zambry Abdul Kadir.
Dalam ucapannya, Zahid menggesa rang undang-undang (RUU) pembiayaan politik diperkenalkan, mengatakan beliau kesal berhubung "rasuah yang berleluasa di bawah kerajaan sebelum ini.”
"Pembiayaan politik boleh jadi betul dan salah, ia bergantung kepada cara kita menguruskannya. Namun begitu, ia akan menjadi perkara penting dalam reformasi Parlimen kerana ia akan menjadikan parti politik berhenti mengamalkannya, sementara ketelusan serta akauntabiliti akan diutamakan," katanya.
Forum sehari yang diadakan di Putrajaya tersebut dianjurkan oleh Institut Strategi Antarabangsa, sebuah badan pemikir yang tahun lalu mengundang kritikan ramai apabila pembentang menarik diri daripada menyertai forum yang dianjurkannya kerana menjemput bekas perdana menteri Najib Razak yang disabitkan kesalahan jenayah untuk menyampaikan ucaptama.
Pentadbiran sembilan tahun Najib dicemari skandal 1MDB di mana beliau dituduh menyeleweng lebih AS$700 juta (kira-kira RM2.6 bilion) daripada syarikat pelaburan strategik itu ke akaun bank peribadinya.
Berdepan hukuman penjara 12 tahun, Najib akan memulakan rayuan akhirnya di Mahkamah Persekutuan bulan ini.
Tahun lalu, Speaker Dewan Rakyat Azhar Azizan Harun menarik diri daripada forum yang dianjurkan kumpulan itu, di mana ia turut menjemput Presiden PKR Anwar Ibrahim dan beberapa pemimpin pembangkang lain untuk berucap mengenai demokrasi berparlimen.


Import eksport China merosot di luar jangkaan pada Oktober

Eksport dan import China merosot di luar jangkaan buat kali pertama dalam tempoh lebih dua tahun pada Oktober.
Eksport susut 0.3% tahun ke tahun, penurunan pertama sejak Mei 2020, menurut data dikeluarkan Pentadbiran Am Kastam pada Isnin, lapor Agensi Anadolu.
Permintaan yang lemah dari luar negara disebabkan lonjakan inflasi serta risiko kemelesetan, menyumbang kepada kegagalannnya untuk mengekalkan anggaran 4.3% sekali lagi selepas pertumbuhan kukuh pada 5.7% pada September.
Import merosot buat kali pertama sejak Ogos 2020, turun 0.7% berbanding tahun sebelumnya, disebabkan Covid-19 mengekang permintaan pelanggan dan menjejaskan operasi kilang.
Unjuran pasaran import adalah peningkatan sebanyak 0.1% setahun pada Oktober.
Lebihan dagangan keseluruhan China berjumlah AS$85.2 bilion pada Oktober, meningkat dari AS$84.54 bilion setahun lalu, namun  jauh di bawah unjuran AS$95.95 bilion.


Calon PM Muhyiddin, Anwar yakin menang PRU di sebalik persoalan undi Melayu

Dua calon utama perdana menteri Muhyiddin Yassin dan Anwar Ibrahim menyatakan keyakinan bahawa gabungan dipimpin mereka bakal memenangi pilihan raya akan datang, di samping mengakui sokongan daripada masyarakat Melayu sangat penting dalam membentuk kerajaan.
Bercakap di saluran berita Astro Awani dalam temu bual eksklusif berasingan 48 jam sebelum kempen berakhir pada pada tengah malam Jumaat ini, kedua-dua pemimpin itu turut mendakwa sokongan padu dalam kalangan masyarakat, susulan tinjauan yang menumpukan penerimaan etnik Melayu terhadap Perikatan Nasional (PN) dan Pakatan Harapan (PH).
Muhyiddin berkata penyertaan PAS dalam PN telah meningkatkan sokongan orang Melayu kepada PN, sambil menambah telah meningkatkan keyakinannya untuk memperoleh majoriti mudah bagi membentuk kerajaan.
“Saya fikir yang penting di kalangan PN, kalau gelombang di kalangan Melayu kukuh dan kuat, “ katanyanya.
“(Dan kita) sudah lihat ada petanda-petanda (sokongan) begitu, kemungkinan kita akan capai. Kita akan tahu dalam masa tiga hari ini apa akan berlaku.
“Kalau ada satu perasaan, mereka (sebenarnya) takut dan bimbang kalau negara ini jatuh ke satu tangan (kepada) pihak yang dijangka akan membawa musibah atau terlibat dalam salah laku rasuah dan sebagainya, ada kebimbangan begitu terutama dalam kalangan Melayu, sebab itu kemungkinan sasaran boleh tercapai.”
Sementara itu, Anwar yang kini bergelut mendapatkan sokongan kepada PH ketika tinjauan menunjukkan ia berdepan defisit kepercayaan dalam kalangan orang Melayu, menolak dakwaan yang mengatakan sokongan terhadap PH di kawasan pedalaman sudah berkurangan.
“Itu andaian yang tidak semestinya tepat, sebab itu dia gunakan fitnah dan serangan yang kasar terhadap DAP dan salah satunya ialah saya berkawan dengan DAP.
“Tetapi saya juga turun ke bawah dan mengupas isu ini bahawa Malaysia ini, tidak boleh lari daripada tunggak kemelayuannya, bahasanya, budayanya, agama Islam dan raja-raja Melayu.
Beliau turut bersetuju bahawa lebih banyak masa perlu diberikan untuk menjelaskan isu tersebut kepada penduduk kampung.
“Saya puas hati kerana ramai juga orang lama dan guru-guru agama yang tidak senang dengan cara rendah akal budi, akhlak dan fitnah ini dan menganggap parti itu sebagai parti yang monopoli agama.”
Kenyataan mereka dibuat beberapa jam selepas tinjauan pendapat badan global YouGov menerbitkan dapatannya mengenai populariti mereka serta peluang gabungan mereka untuk memenangi pilihan raya.
Dapatan badan itu berkata Muhyiddin adalah calon perdana menteri paling popular, memperoleh “penerimaan terbaik” dari 33% pengundi.
Sementara Anwar berada di tempat keduadengan 29% penerimaan, manakala Perdana Menteri Ismail Sabri Yaakob di tempat ketiga dengan 22% responden membertikan pandangan positif terhadap beliau.
Tinjauan YouGov terhadap pengundi secara individu juga mendapati PH mungkin mendapat bahagian terbesar undi sebanyak 35%, namun tidak menamakan gabungan itu sebagai pemenang.
Manakala PN berada di tempat kedua dengan 20%, diikuti BN sebanyak 17%.


Kerajaan saran orang ramai dapatkan Paxlovid jika belum terima dos penggalak

Menteri Kesihatan Khairy Jamaluddin menasihati individu yang belum mendapatkan suntikan dos penggalak Covid-19 agar segera berbuat demikian susulan peningkatan jangkitan kes virus itu sejak kebelakangan ini.
Beliau turut menyarankan rakyat Malaysia yang belum menerima suntikan agar mendapatkan Paxlovid, ubat antiviral di fasiliti Kementerian Kesihatan sejak 15 April lepas bagi merawat pesakit Covid-19 dengan gejala ringan dan sederhana.
"Dapatkan suntikan, jika anda belum berbuat demikian. Dapatkan Paxlovid, jika anda berisiko tinggi dan positif Covid-19,” katanya di akaun Twitternya.
Khairy juga menggesa agar rakyat Malaysia memakai pelitup muka apabila berada di kawasan tertutup atau sesak selain mengamalkan kaedah TRIIS (uji, lapor, asingkan, maklumkan, dapatkan).
Dilaporkan bahawa tujuh juta rakyat Malaysia belum mendapatkan dos penggalak Covid-19 setakat ini.
Perdana Menteri Ismail Sabri Yaakob turut berkata meskipun dos penggalak tidak diwajibkan, ia masih penting kerana bukan sahaja kes positif Covid-19 telah kembali dengan trend menaik, tetapi dos itu juga akan membantu menghadapi varian baru virus terutama Omicron BA.5 yang lebih mudah berjangkit.
Khairy berkata pemberian Paxlovid kepada pesakit di fasiliti kesihatan swasta adalah percuma namun pesakit masih perlu membayar caj perkhidmatan konsultasi dan caj lain yang berkaitan.


Kes baru Covid-19 catat angka 2,154

Sebanyak 2,154 kes baru Covid-19 dikesan hari ini, menjadikan angka keseluruhan penularan dalam negara berjumlah 310,097.Sementara itu, 3,275 kes pesakit pulih dicatatkan dan dibenarkan pulang hari ini, menjadikan jumlah keseluruhan angka sebanyak 286,904 kes sembuh.Selangor masih mencatatkan kes harian tertinggi iaitu sebanyak 794 kes diikuti Johor (463), Sarawak (250).Kes aktif dengan kebolehjangkitan pula kini berjumlah 22,034.Daripada jumlah itu 184 pesakit ditempatkan di Unit Rawatan Rapi termasuk 87 memerlukan bantuan alat pernafasan.Terdapat 6 lagi kematian akibat Covid-19 turut dicatat hari ini menjadikan jumlah keseluruhan korban sebanyak 1,159.


Jalan tutup, pengguna SPRINT diminta guna jalan alternatif hingga Mac

Pengguna Lebuhraya SPRINT diminta menggunakan laluan alternatif di beberapa kawasan terlibat dengan penutupan jalan lebuh raya itu susulan pembinaan jejambat bertingkat baru oleh Dewan Bandaraya Kuala Lumpur (DBKL), mulai esok hingga Mac tahun depan.
Ketua Jabatan Komunikasi Lebuhraya SPRINT Shah Rizal Mohamed Fawzi berkata situasi itu melibatkan pengguna dari Petaling Jaya yang mengikuti laluan kanan ke Jalan Maarof menghala ke Bangsar di persimpangan Maarof.
Turut terlibat, laluan dari Petaling Jaya menghala ke Kuala Lumpur melalui Pusat Bandar Damansara iaitu Jalan Johar, Jalan Beringin dan Jalan Semantan.
"Laluan ke kanan untuk kenderaan dari Petaling Jaya ke Jalan Maarof menghala ke Bangsar di Persimpangan Maarof akan ditutup dan kenderaan akan dilencongkan ke kiri melalui Jalan Johar - Jalan Beringin - Jalan Damanlela - Jalan Damansuria - SPRINT menghala ke Petaling Jaya dan seterusnya ke kanan menggunakan jalan susur baru di hadapan projek pembinaan Pavilion.
"Lencongan trafik ini dijangka meruncingkan kesesakan trafik pada waktu puncak  bagi kenderaan dari Petaling Jaya atau Lebuhraya Baru Lembah Kelang (NKVE)/ke Kuala Lumpur dari persimpangan Maarof sehingga ke persimpangan Semantan,” katanya dalam kenyataan hari ini.
Beliau menasihatkan pengguna lebuh raya untuk menggunakan empat cadangan laluan alternatif bagi mengurangkan impak trafik di kawasan tersebut akibat penutupan jalan.
Empat laluan alternatif itu adalah Hubungan Damansara–Lebuhraya Damansara Puchong (LDP)–Penchala Link–Jalan Duta–Jalan Tuanku Abdul Halim–Jalan Kuching atau Hubungan Damansara- Hubungan Kerinchi–Jalan Duta–Jalan Tuanku Abdul Halim–Jalan Kuching.
Laluan alternatif lain meliputi Hubungan Damansara–Hubungan Kerinchi–Lebuhraya Persekutuan Laluan 2 ( FHR2)–Jalan Syed Putra–Jalan Kinabalu dan Hubungan Damansara– alan Dato Abu Bakar–Jalan Universiti –FHR2–Jalan Syed Putra–Jalan Kinabalu.
Pemandu juga diminta untuk memberikan kerjasama dan mematuhi arahan papan tanda lencongan trafik serta menggunakan laluan alternatif yang dicadangkan.